
Preotul  misionar.1 

Şi  strabătea  Isus  toate  oraşele  şi 
satele  învăţând  în  soboarele  lor  şi  pro- 
poveduind  Evanghelia  împărăţiei  şi  vin¬ 
decând  toată  boala  şi  toată  neputinţa  în 
popor  (Mat.  t,  3$). 

I,  P.  Sfinţiţi  Stăpâni, 

Prea  Cinstiţi  Părinţi, 

Cucernici  creştini ! 

Sufletul  meu  se  înalţă  pe  aripile  rugăciunii,  în 
smerită  închinare  către  împăratul  cerurilor,  mulţu- 
mindu-I  pentru  binefacerea  că  ne-a  învrednicit  să 
ne  adunăm  aici  din  toate  unghiurile  Ţării  în  slujbă, 
de  slăvire. 

Mulţumesc  înalt  Preasfinţiilor  noştri  Ierarhi 
pentru  încrederea,  ce  ne-au  anticipat  dându-ne  binecu¬ 
vântarea  de  a  ne  putea  strânge  la  sfat,  în  acest  con¬ 
gres  misionar.  Mulţumesc  I.  P.  Sfinţiţilor  noştri  Stă¬ 
pâni,  cari  au  dispreţuit  osteneala  drumului  de  de¬ 
parte,  până  la  această  margine  apuseană  a  Ţării, 
pentruca  prin  fiinţa  Lor  de  faţă  să  întărească  con¬ 
ştiinţa  misiunii  noastre  şi,  prin  luminile  lor,  să  ne 
ajute  a-  desluşi  drumul  sigur  în  lucrul  nostru  mi- 


Cuvântare  rostită  la  Sf.  Mănăstire  H.  Bodtog  cu  prilejul 
sului  misionar  dela  Arad-Bodrog  din  25 — 28  Octomvrie  1928. 

■sionar.  Mulţumesc,  îndeosebi.  Prea  Sfinţitului  meu 
Stăpân  Grigorie,  pentru  greaua  sarcină  ce  şi-a  luat 
de  a  organiza  şi  ocroti  această  întâia  întrunire  a 
misionarilor  eparhiali  ai  bisericii  noastre. 

Nespusă  este  bucuria  mea  în  aceste  clipe,  că 
Domnul  m’a  învrednicit  să  pot  spune  un  cuvânt 
către  cei  mai  aleşi  între  aleşii  slujitori  ai  sfintei 
noastre  biserici.  Şi  bucuria  mea  sporeşte,  când  o 
pot  face  în  cuprinsul  acestei  smerite  bisericuţe  a 
sfântului  aşezământ,  pe  care  am  fost  orânduit  să-l 
conduc. 

îmi  dau  pe  deplin  seama  de  importanţa  tribu¬ 
tului  de  recunoştinţă,  pe  care  îl  aduce  întâiul  con¬ 
gres  al  misionarilor  sfintelor  noastre  Mănăstiri,  prin 
vizita  ce  ne-o  faceţi.  Şi  merită  această  cinstire  sfin¬ 
tele  Mănăstiri,  dacă  nu  prin  actuala  lor  valoare  cul¬ 
turală,  pe  care  ar  putea-o  pune  în  serviciul  operei 
misionare,  măcar  pentru  luminoasa  tradiţie,  pe  care 
o  au  în  viaţa  neamului  nostru,  ca  tot  atâtea  focare 
de  religiositate,  de  vieţuire  neprihănită,  de  avânt 
cultural  şi  artistic,  din  alte  vremuri  Şi  pentrucă 
aceste  sfinte  lăcaşuri  trebue  să  se  refacă  grabnic 
spre  a  deveni  puncte  de  reazăm  statornic,  centre 
luminoase  şi  conştiente  în  activitatea  de  misionarism 
religios,  pe  care  l-a  îmbrăţişat  sfânta  noastră  bise¬ 
rică  şi  l-a  aşezat  în  centţul  preocupărilor  şale,  ca  o 
arzătoare  cerinţă  a  vremilor  nouă. 

* 

Ideea  misionară  este  înscrisă  pe  întâiele  pagini 
ale  Bibliei,  deodată  cu  chemarea  lui  Avraam:  „...Şi 
se  vor  binecuvânta  întru  tine  toate  neamurile  pămân¬ 
tului"  (Fac.  12,  8).  Iară  Psalmistul  a  avut  clară  vi¬ 
ziunea  operei  misionare,  pe  care  o  va  intreprinde 

Hristos  Domnul :  . răsări-va  în  zilele  Lui  dreptatea 

şi  belşug  de  pace...  şi  va  domni  dela  mare  până 
la  mare  şi  dela  rîuri  până  la  marginea  pământului" 
JPs.  71,  7 — 8).  —  „Isus  străbătea  toate  oraşele  şi 
satele  învăţând...  şi  propoveduind  Evanghelia,  vin¬ 
decând  toată  boala  şi  toată  neputinţa,,. 

In  aceasta  se  cuprinde  sinteza  operei  misionare, 
pe  care  Mântuitorul  ne-a  lăsat-o  poruncă  de  înde¬ 
plinit:  „Mergând  învăţaţi  toate  neamurile,  botezân- 
du-le  ...şi  învăţându-le  să  păzească  toate  câte  am 
poruncit  vouă..."  [Mt  28, 19 — 20]  ...mai  vârtos  mer¬ 
geţi  cătră  oile  cele  pierdute  ale  casei  lui  IsraiL  In 
mersul  vostru  propoveduiţi  zicând  că  aproape  este 
împărăţia  ceriurilor;  pe  cei  bolnavi  vindecaţi,  pe  cei 
leproşi  curăţiţi,  pe  cei  morţi  înviaţi,  dracii  scoateţL.“ 
[Mi  10,  7 — 8].  „Pildă  v’am  dat  vouă  ca  şi  voi  să 
făceţi,  precum  eu  v’am  făcut  vouă"  [Io.  13,  15]. 

Aşa  a  voit  Domnul,  ca  opera  Lui  să  fie  conti¬ 
nuată  de  noi.  Pe  noi  ne-a  voit  tovarăşi  şi  împreună 
lucrători  ai  mântuirii  oamenilor.  împreună  cu  noi 
lucrează  Domnul  şi  acum:  „iată  eu  cu  voi  sunt  în 
toate  zilele  până  la  sfârşitul  veacului"  [Mt.  28,  20). 

Izvorul  nostru  de  inspiraţie  ne  simt  sfintele  Evan¬ 
ghelii.  Adâncirea  Evangheliei  prin  tainică  contem¬ 
plaţie  şi  meditaţie  zilnică  asupra  vieţii  şi  activităţii 
Celui  dintâi  misionar,  ne  umple  fiinţa  de  îndemnuri, 
neasemănat  mai  mult  decât  orice  sugestii  venite  din 
afară,  dela  oameni.  Ne  împrumută  lumină,  putere, 
mângâiere  şi  nepreţuită  orientare.  Nu  e  problemă 
misionară  ori  pastorală,  care  să  nu  fi  primit  dela 
învăţătorul  lumii  o  deslegare  practică,  ori  o  soluţio¬ 
nare  principială.  Şi  nu  vom  întâlni  piedecă  ori  greu¬ 
tăţi,  care  să  nu  se  fi  pus  şi  în  calea  Domnului  şi 
pe  care  să  nu  le  fi  înlăturat,  sau  prefăcut  în  mijloc  x 
de  afirmare. 

O  tainică  convorbire  cu  Mântuitorul,  ca  aceea 
a  lui  Nicodem,  mai  nainte  de  plecare  la  lucrul  no¬ 
stru  de  fiecare  zi,  ne  va  lămuri ;  privirea  Lui  blândă 
ne  vă  mângâia:  cuvântul  Lui  dumnezeesc  ne  va  în¬ 
tări  şi  încuraja. 

Trimiţându-ne  pe  noi  la  misiune,  precum  Tatăl 
l-a  trimis  pe  El  (Io.  20,  21],  Mântuitorul  se  identifică 
cu  noi:  „Precum  Tatăl  întru  mine  şi  Eu  întru  voi" 

[Io.  17 — 26].  Ne-a  investit  cu  puterea  Lui :  „Luaţi  Duh 
sfânt:  cărora  veţi  ierta  păcatele  se  vor  ierta  lor..," 

Po.  20,  23);  şi  ne-a  îmbrăcat  cu  toată  autoritatea  Sa: 
„Ceice  vă  ascultă  pe  voi  pe  mine  mă  ascultă  şi 
ceice  se  lapădă  de  voi  de  mine  se  lapădă..."  [Lc. 
10,  16).  „Eu  vam  ales  pe  voi  şi  v’am  rânduit  să 
mergeţi  şi  roadă  să  aduceţi  [şi  roada  voastră  să  ră¬ 
mână)  că  Tatăl  vă  va  da  orice  veţi  cere  întru  nu¬ 
mele  meu"  [Io.  15,  16). 

Cu  această  conştiinţă  superioară  trebue  să  vie¬ 
ţuim.  Căci  am  fost  aleşi  din  lume.  Puţini  aleşi  dintre 
cei  chemaţi.  Doar  misionarul  e  unul  pe  o  eparhie, 
osebit  de  ceilalţi,  chemaţi  să  rezolve  acte  ori  să  facă 
judecăţi.  Altora  le  aparţine  administrarea  şi  disci¬ 
plina  în  biserică.  Misionarul  îşi  face  slujba  nu  prin 
calitatea  lui  oficială,  ci  din  conştiinţa  răspunderii,  pe 
care  a  îmbrăcat-o  pentru  viaţa  sufletelor,  pentru 
mântuirea  oamenilor.  Mărturisim  bucuria  ce  ne  în¬ 
sufleţeşte  ştiindu  ne  chemaţi  de  Prea  Sfinţii  noştri 
chiriarhi  împreună  lucrători  la  pescuirea  sufletelor 
din  adâncul  mării  întunerecului  şi  al  necredinţă,  pentru 
a-i  readuce  în  corabia  de  salvare  a  bisericii. 

Dar  tocmai  această  conştiinţă  obligă  pe  misionar, 
ca  pe  nimeni  altul,  să  ducă  în  popor  pe  Hristos  şi 
opera  Lui  de  mântuire.  Acesta  e  programul  nostru 
scurt,  dar  atât  de  frumos.  Iar  pentru  realizarea  lui 
trebue  să  păstrăm  viu  şi  permanent  contactul  per¬ 
sonal  cu  Hristos,  izvorul  de  inspiraţie,  care  a  însu¬ 
fleţit  şi  pe  Apostoli. 

Dacă  noi  nu  avem  privilegiul  sf.  loan,  de  a  putea 
spune:  „Ce  am  auzit,  ce  am  văzut  cu  ochii  noştri, 
ce  am  privit  şi  mâinile  noastre  au  pipăit  —  despre 
Cuvântul  vieţii:  aceea  vă  vestim"  [Io.  1,  1J,  —  avem 
totuşi  înaintea  noastră  chipul  viu  al  Mântuitorului, 
aşa  cum  a  vieţuit,  cum  a  lucrat,  cum  a  vorbit,  cum 
a  învăţat,  cum  a  tratat  cu  poporul,  cu  nenorociţii,  cu 
copiii,  cu  păcătoşii. 

Nu  putem  sta  desigur  neîntrerupt  cu  privirea 
pironită  la  chipul  Domnului.  N:au  făcut-o  nici  Apo¬ 
stolii.  N’au  stat  nici  ei  mereu  la  Hristos  cu  ochii, 
cu  gândul,  cu  vorba.  Au  fost  robiţi  şi  ei  de  im¬ 
presii  din  afară,  sau  resimţit  de  influenţe  streine, 

sau  preocupat  de  alte  griji  şi  de  greul  vieţii  Şi 
ochii  lor  sau  îngreuiat  de  somn  şi  au  adormit,  în 
vreme  ce  Domnul  suferea  cumplit,  numai  la  câţiva 
paşi  Dar  trebue  să  avem  permanent  conştiinţa  vie  , 
că  Hristos  e  cu  noi,  —  la  biserică,  în  şcoală,  în  co¬ 
liba  săracului,  la  patul  bolnavului,  în  celula  întem¬ 
niţatului,  în  casele  de  salvare,  în  instituţiile  de  ocro¬ 
tire,  pe  toate  drumurile,  ne  aude,  ne  vede,  ne  citeşte 

gândurile _  Şi  în  mijlocul  grijilor  şi  al  intereselor 

de  viaţă,  cari  pot  să  ne  copleşească,  să  facă  chiar  să 
pălească  uneori  chipul  Mântuitorului  în  sufletul  no¬ 
stru,  —  trebue  să  avem  totuşi  neîntrerupt  urechea 
deschisă  pentru  glasul  datoriei,  ce  ne  cheamă  la 
misiune. 

* 

Dacă  vre-odată,  în  contemplarea  măreţiei  Fiinţii 
lui  Dumnezeu,  ne-ar  încerca  ispita  şi  ne-ar  covârşi 
simţirea  slăbiciunilor  noastre  de  fii  ai  oamenilor, 
cari  nu  ne-am  putea  încumeta  în  avânt,  după  pilda 
Fiului  lui  Dumnezeu,  —  Dumnezeu  El  însuşi,  — 
iată  aproape  de  noi  stă  pilda  unui  om,  a  lui  Pavel, 
slăvitul  apostol  şi  vajnicul  misionar  al  lumii.  Eparhia 
lui  s’a  întins  dela  Ierusalim  până  la  Roma,  poate 
până  în  Spania. 

Belşugul  de  inspiraţie  divină,  primită  pe  drumul 
Damascului,  îl  agită,  comoara  lui  sufletească  cerea 
să  se  reverse,  să  fie  împărtăşită.  „Nu  mai  trăiesc 
eu,  ci  Hristos  trăeşte  întru  mine“  [Gal.  2,  20].  El 
simţea  adânc  răspunderea  mare  pentru  misiunea 
'  sa . . .  „poruncă  mare  stă  deasupra  mea.  Vai  mie  de 
nu  voiu  binevesti"  [I  Cor.  9,  16], 

Fără  o  existenţă  sigură,  —  în  afară  de  meşte¬ 
şugul  lui;  fără  plată,  —  nădăjduind  doară  în  ajutorul 
oamenilor  buni;  fără  o  vatră  familiară,  care  să-l 
mângâie;  fără  tovarăşi,  adeseori  singur;  cu  mijloace 
de  comunicaţie  primitive;  în  despreţul  primejdiilor 
de  moarte  pe  mare;  cu  împotriviri  dela  oameni  şi 
dela  autorităţi,  —  el  duce  lupta  înainte  pentru  Hri¬ 
stos  ;  îşi  urmează  drumul  misiunii  sale  întemeind  co- 

munităţi,  purtând  grijă  de  conservarea  lor  şi  închi- 
nându-şi  toată  energia  mântuirii  sufletelor. 

,  Rezultatul?  A  încetăţenit  creştinismul  în  lumea 
păgână  şi  i-a  asigurat  drepturi,  cu  toate  împotrivi¬ 
rile.  Ca  un  revoluţionar  a  răsturnat  de  pe  piedestale 
valori  stabilite  în  curs  de  mii  de  ani,  şi  a  aşezat 
în  locul  lor  învăţătura  unor  adevăruri  tainice,  supra¬ 
naturale,  a  impus  o  morală  aspră,  a  înstăpânit  un 
ideal,  pe  care  omul  firii  îl  socotea  cu  neputinţă. 

Dar  nu  ajunge  admiraţia  noastră  în  faţa  pildei 
strălucitoare  a  neostenitului  misionar  mondial  El 
ne  strigă  azi  cu  putere:  „Fraţilor,  faceţi- vă  următori 
mie,  precum  eu  lui  Hristos,  uitaţi-vă  la  ceice  aşa 
umblă,  precum  aveţi  pildă  dela  noi“  [Fii.  3,  17].  O 
scânteie  să  desprindem  din  sufletul  lui,  o  inspiraţie 
din  duhul  lui,  pentru  chemările  noastre  misionare. 
El  ha  fost  misionar  de  ocazie,  ci  permanent,  de¬ 
votat,  cu  toată  ardoarea  sufletului  său  şi  cu  toată 
energia  unei  voinţe  hotărîte  de  a  coborî  împărăţia 
lui  Hristos  între  oameni. 

Şi  lângă  slăvitul  Pavel  stă  îndrăzneţul  Petru 
şi  blândul  Ioan,  şi  bunul  Iacob.  Şi  după  ei  se  rân¬ 
duiesc  şirurile  lungi  ale  sfinţilor  Părinţi,  ale  Părin¬ 
ţilor  bisericeşti,  ale  ierarhilor  mari  şi  ale  preoţilor 
aleşi  ai  creştinătăţii.  Ne  stau  toţi  de  faţă,  ca  un  în¬ 
demn,  cu  pilda  lor,  cu  opera  lor,  cu  bogăţia  lor  spi¬ 
rituală,  strălucitoare  ca  un  glob  de  foc,  care  încăl¬ 
zeşte  sufletele  şi  ne  luminează  drumul,  pe  care  să-l 
urmăm. 

* 

Ideia  misionară  purcede  dela  Dumnezeu  însuşi, 
din  voinţa  Lui  de  a  mântui  lumea :  „Unul  este  Dum¬ 
nezeu,  care  voieşte  ca  toţi  oamenii  să  se  mântuiască 
şi  la  cunoştinţa  adevărului  să  vină1*  [I.  Tim.  2,  4], 
Pentru  aceasta  a  trimis  în  lume  pe  unul  născut  Fiul 
Său,  şi  El  a  străbătut  oraşele  şi  satele,  învăţând  şi 
propoveduind  Evanghelia  mântuirii. 

Dar  Domnul  nu  s’a  mulţumit  să  înveţe .  Evan¬ 
ghelia  dragostei  a  turnat-o  practic  în  opere  de  cari¬ 
tate:  „vindecând  toată  boala  şi  toată  neputinţa  “,  hră- 

nind  mulţimile  flămânde,  adăpând  pe  cei  însetaţi 
cu  apa  vieţii,  ridicând  din  noroiul  păcatelor  pe  cei 
căzuţi,  ajutând  să  se  întoarcă  pe  cei  rătăciţi... 

Nici  noi  nu  ne  vom  opri  numai  la  vestirea  Evan¬ 
gheliei  mântuitoare.  Ce  folos  dacă  călătorul  cunoaşte 
ţinta  drumului  său,  dar  pe  drum  lâncezeşte  şi  cade 
ademenit  de  ispite  şi  robit  de  păcat.  Pe  steagul  mi¬ 
sionarismului  nostru  trebuie  să  stea  scrisă  ţinta  de 
a  reînvia  credinţa  religioasă  în  sufletul  credincio¬ 
şilor  noştri,  —  creştinii  numai  prin  botez;  iar  pe  cei 
rătăciţi  în  credinţă,  ori  în  viaţa  lor  morală  a-i  aduce 
în  pocăinţă  la  picioarele  lui  Hristos.  Pe  păcătoşi  să-i 
aducem  la  duhovnicii  lor,  în  scaunul  mărturisirii  şi 
la  altar  pentru  sfânta  împărtăşanie.  Acesta  va  fi 
certificatul  de  încetăţenire  în  împărăţia  lui  Hristos 
în  această  lume:  împărtăşirea  cu  sfintele  taine,  ca 
mijloace  de  înviorare  religioasă  şi  de  câştigare  a 
harului  dumnezeesc,  spre  mântuire. 

Aceasta  e  opera  credinţa  ce  trebue  strecurată 
din  nou  în  sufletele  sfărogite  de  arşiţa  curentelor 
vrăşmaşe  lui  Dumnezeu  şi  pierzătoare  de  suflet. 

Dar  alături  de  înălţarea  prin  credinţă,  trebue  să 
răsară  făptuirile  dragostei  creştineşti,  prin  aşeză¬ 
minte  de  binefacere  şi  asociaţii  de  ocrotire  menite 
să  aline  mizeriile  fizice  şi  morale  ale  oamenilor. 

Faptele  milei  trupeşti  şi  sufleteşti  trebue  să-şi 
găsească  prin  stăruinţele  noastre  misionare,  o  afir¬ 
mare  permanentă  în  instituţii  creştineşti,  în  mijlocul 
poporului,  la  sate  ca  şi  ia  oraşe.  Ele  vor  mărturisi 
de  valoarea  principiilor,  pe  cari  le  propoveduim  şi 
vor  sprijini  opera  de  recucerire  a  sufletelor  către 
Hristos.  Aceasta  va  fi  a  doua  lăture  a  misiunii 
noastre,  încopciind  preocupările  vremilor  de  acum 
cu  tradiţia  trecutului  glorios,  când  sub  îndrumarea 
şi  ocrotirea  bisericii  au  luat  fiinţă  atâtea  aşezăminte 
de  caritate  creştină. 

Credinţa  noastră  vie  şi  neclătită  în  puterile  Evan¬ 
gheliei,  dragostea  de  Hristos  şi  iubirea  deaproa- 
pelui,  care  ne  arde  în  inimi,  va  face  ca  flăcările 
focului  sacru  din  noi  să  izbucnească  cu  destulă  pu- 

tere,  ca  să  încălzească  şi  să  aprindă  şi  pe  alţii.  Să 
le  dea  îndemnul  de  a  sprijini  acţiunea  misionară  cu 
rugăciunea  lor,  cu  mijloacele  lor  spirituale  şi  mate¬ 
riale.  Să-şi  deschidă  inima  şi  să  întindă  mâna  pentru 
realizări  de  creştinism  al  faptei:  bărbaţii  alcătuind 
sfaturi  ale  păcii  şi  societăţi  de  temperanţă,  femeile 
strângându-se  în  asociaţii  de  binefacere,  tineretul 
organizându-se  în  societăţi  de  bună  educaţie  şi  toţi 
înşiruindu-se  în  asociaţii  parohiale  de  ajutoare,  de 
ocrotire,  de  salvare,  sprijinând  avântul  de  renaştere 
religioasă  şi  morală  a  individului  şi  a  colectivităţii 
Acesta  este  rostul  preotului  misionar;  de  a  fi  inspi¬ 
rator  pentru  clerul  pastoral  şi  poporul  de  sub  în¬ 
grijirea  lui. 

•  * 

Cu  această  conştiinţă  luminoasă  a  misiunii  noa¬ 
stre  suntem  adunaţi  aici,  ca  şi  odinioară  apostolii  în 
foişorul  din  Ierusalim,  aşteptând  pogorârea  Duhului 
sfânt  Pătrunşi  de  înalta  distincţie,  pe  care  ne-au 
dat-o  Prea  sf.-ţii  noştri  Stăpâni,  chemându-ne  în  slujba 
misionarismului,  şi  cu  neclătită  încredere  în  ajutorul 
lui  Dumnezeu,  care  ne-a  ales  —  să  zic  cu  marele 
apostol  şi  misionar  Pavel  —  din  pântecele  Maicii 
noastre  şi  ne-a  chemat  prin  darul  său,  binevoind  să 
descopere  pe  Fiul  Său  între  noi  ca  să-L  propove- 
duim  [GaL  1, 15 — 16J  —  suntem  gata  să  pornim  iarăşi 
în  largul  cuprins  al  sfintei  noastre  biserici,  ca  să 
organizăm  opera  misionară  printr’o  acţiune  unitară 
şi  sistematică. 

Vino  Doamne  şi  ne  ajută!  Vino  şi  ne  ajută  în 
propoveduirea  evangheliei  Tale,  într’o  vieţuire  fără 
prihană,  în  devotamentul  către  misiunea  noastră, 
întru  câştigarea  şi  a  altora  pentru  ideea  misionară, 
ca  neamul  acesta,  poporul  Tău,  să  nu  cadă  orbit  de 
curentele  materialiste  şi  robit  de  necredinţă,  ci  să 
se  întoarcă  şi  iarăş  să  se  facă  fiu  şi  moştean  al 
împărăţiei  Tale,  întru  Isus  Hristos,  Domnul  nostru. 

'  Amin.  Arhim.  Policarp  P.  Moruşca, 

stareţul  sf.  Măn,  Bodrog. 

Educaţia  spirituală  a  tineretului. 

«Spiritualitatea  înseamnă  subordo¬ 
narea  întregului  complex  al  existenţii 
«omeneşti  spiritului  care  domină  totul*. 

Nichiţor  Crainic. 

Educaţia  este  desvoltarea  armonică  a  energiilor  fizice 
şi  sufleteşti  în  vederea  unei  creaţiuni  superioare,  adecă 
a  realizării  unui  ideal.  Prin  urmare,  ea  înseamnă  crearea 
unei  vieţi  care  si  întrupeze  şi  să  producă  o  serie  de 
valori  universal-valabile.  Educaţia  spirituală  ar  fi  deci, 
desvoltarea  maximă  a  energiilor  spirituale  în  vederea 
realizării  unei  personalităţi  spirituale. 

«Spiritualitatea  înseamnă  subordonarea  întregului 
complex  al  existenţii  omeneşti  spiritului  care  domină 
totul». 

Prin  urmare,  educaţia  spirituală  înseamnă  activitatea 
sistematică  şi  permanentă  a  omului  «de  a  subordona 
întregul  complex  al  existenţii,  sale  sp  ritului». 

A  acorda  spiritului  primatul  înlăuntrul  existenţii, 
iată  ce  înseamnă  a  face  educaţie  spirituală. 

Viaţa  spirituală  constă  dintr’o  mişcare  îndoită :  «de 
intensiune  şi  de  expansiune».  {Irige — Personal  Idealism 
and  mysticism). 

Educaţia  spirituală,  aşa  dar,  va  trebui  să  intensifice 
energiile  spirituale  în  aşa  măsură,  încât  să  le  facă  ex¬ 
pansive  în  chip  spontan. 

Intensificarea  energiilor  spirituale  se  operează  prin 
rugăciune,  iar  expansiunea  lor,  se  manifestă  în  chip  firesc, 
ca  sub  resortul  unui  instinct,  în  fraternitate. 

Prin  urmare,  educaţia  spirituală  se  săvârşeşte  prin 
rugăciune  ca  proces  de  intensiune  şi  prin  fraternitate  ca 
fenomen  de  expansiune. 

Dar  ce  înţelegem  noi  prin  «rugăciune?»  Noi  înţe¬ 
legem  prin  rugăciune  concentrarea  spiritului  în  contem¬ 
plarea  realităţilor  invizibile  care  ne  trascendă,  adecă, 
subordonarea  conştientă  şi  activă  a  spiritului  nostru 
suveranităţii  infinite  a  lui  Dumnezeu,  din  harul  spiritua¬ 
lităţii  etern  creatoare  şi  etern  providenţiale  a  Căruia  noi 

ne-am  născut  şi  trăim,  creiem  noi  înşine  şi  ne  idealizăm 
progresiv  propria  noastră  spiritualitate. 

Rugăciunea  este  o  profundă  activitate  spirituală. 
Extasul,  momentul  supremei  intensiuni  spirituale,  şi  la 
care  ajunge  în  chip  firesc  rugăciunea  adevărată,  şi  el 
este  o  activitate  din  cele  mai  tipice  a  spiritului  nostru. 

Rugăciunea  purcede  dintr’o  iluminare  lăuntrică  şi 
ajunge  Ia  o  iluminare  din  ce  în  ce  mai  sporită  a  spi¬ 
ritului  care  se  poartă  în  elanurile  lui  nepotolite  spre  infinit. 

Purcezând  dintr’o  iluminare  interioară,  rugăciunea 
purcede  din  har,  ca  dintr’o  esenţă.  Fără  a  te  fi  împăr¬ 
tăşit  din  har,  nu  te  poţi  ruga  cu  adevărat  şi  cu  rod. 

Dar  harul  şi  dorul  de  rugăciune  pe  care  el  ît  de¬ 
şteaptă  în  tine,  se  câştigă  prin  credinţă,  prin  certitudine 
religioasă  şi  prin  cultul  sacramental  prin  devoţiune  reli¬ 
gioasă. 

Prin  urmare,  rugăciunea  este  avântul  către  Dum¬ 
nezeu,  în  virtutea  harului  pe  care-1  dobândim  prin  cre¬ 
dinţă  şi  prin  sf.  Taine,  rugăciunea  este  opera  sf.  Duh 
în  spiritul  nostru. 

Când  te  înalţi  la  Dumnezeu  prin  rugăciune  ca  la 
Părintele  tău  şi  al  tuturor  oamenilor,  dominat,  susţinut 
şi  inspirat  statornic  de  harul  Sf.  Duh,  în  chip  spontan 
eşti  îndemnat  să  te  apTOpii  de  semenii  tăi,  să  frater¬ 
nizezi  cu  ei,  ca  având  o  paternitate  comună  şi  aceleaşi 
interese  spirituale  cu  ei. 

Rugăciunea  şi  devotamentul  sacramental,  care  în¬ 
treţin  în  om  conştiinţa  că  el  este  fiu  al  lui  Dumnezeu 
şi  prin  urmare,  că  el  este  frate  al  tuturor  oamenilor, 
sunt  instrumentele  unei  adevărate  educaţii  spirituale. 

Sfântul  Duh  este  aşa  dar  educatorul  întru  spiritua¬ 
litate  integrală  al  omenirii. 

In  numele  Lui  şi  cu  harurile  Lui,  trebue  să  între¬ 
prindem  şi  noi  opera  de  spiritualizare  a  tineretului 
nostru,  pentru  a  face  din  fiecare  tânăr  un  conştient  fiu 
al  lui  Dumnezeu  şi  un  adevărat  frate  al  semenilor  săi 
şi  în  măsura  în  care  vom  fi  trezit  în  format  aceasta  per¬ 
fectă  conştiinţă  de  fiu  şi  de  frate,  vom  fi  făcut  şi  nea¬ 
mului  nostru  cea  mai  mare  şi  cea  mai  bună  slujbă. 

Propoveduitoare  a  credînt»  şi  dăruitoare  de  har 
este  în  această  lume  sfânta  Biserică.  Ea  este  aşeză¬ 
mântul  clasic  al  rugăciunii,  ea  este  ctitoria  sacramentală, 
menită  să  renască,  să  sfinţească  şi  să  mântuiască  sufletul 
nostru.  Prin  ea  lucrează  în  lume  sfântul  Duh. 

La  slăvitele  ei  altare  euharistice  trebuie  să  aducem 
spre  îngenunchiere  smerită  şi  pentru  închinare  cucernică 
tineretul  nostru,  ca  să  înveţe  să  se  roage  şi  să  iubească, 

—  ca  să  se  înalţe  şi  să  se  sfinţească,  ca  să  se  renască 
şi  să  se  jertfească. 

Nu  cunosc  nici  o  altă  pedagogie  capabilă  să  con¬ 
cureze  cu  succes  pedagogia  Sf.  Evanghelii  şi  a  Sf.  Bi¬ 
serici  întemeiate  de  ea. 

Nu  cunosc  nici  un  drum  de  înălţare ,  afară  de  drumul 
Crucii  Mântuitorului,  drumul  supremei  iubiri  mântuitoare 
şi  al  jertfirii  totale  pentru  alţii  şi  nu  cunosc  nici  o  pu¬ 
tere  de  regenerare  şi  îndumnezeire  mai  activă,  mai  fe¬ 
cundă  şi  mai  pătrunzătoare  în  adâncurile  inimii  ome¬ 
neşti  ca  puterea  sfinţitoare  a  Sf.  Taine. 

«Păcatul  este  cuvântul  care  explică  faptul  incapa¬ 
cităţii  spirituale»  (Howard  Chandler  Robbins  —  Sim- 
plicity  towards  Christ).  Iar  «incapacitatea  spiritual  este 
urmarea  lipsei  de  comunicare  cu  Dumnezeu,  a  absenţei 
circulaţiei  de  viaţă  reciprocă  dintre  El  şi  noi». 

Tineretul  nostru  nu  va  putea  deci  scăpa  de  pri¬ 
mejdiile  «incapacităţii  spirituale»  decât  dacă  va  fi  ferit 
de  contaminările  «păcatului»  sau  isbăvit  de  sâlniciile  lui. 

Se  crede  în  deobşte  că  o  naţiune  pe  măsură  ce 
se  instruieşte,  se  şi  desşreştinează ,  cultura  făcânduo  să 
treacă,  dela  credinţa  din  instinct,  din  ignoranţă  şi  rutină, 
la  credinţa  din  inteligenţă  şi  voinţă  ( Vte  D'Avenel  a— 
Les  francate  de  mon  temps).  Părere  profund  falsă !  Ade¬ 
vărata  cultură,  nu  numai  că  nu  descreştinează  un  popor 

—  ci,  dimpotrivă,  ea  apare  în  mijlocul  lui  ca  o  victorie 
a  credinţii  în  Dumnezeu. 

Cultura  adevărată  este  şi  ea  un  rod  al  lucrării  Sf. 
Duh  în  spiritul  omenesc.  —  Şi  atunci  nu  ştiu  cum  ar 
mai  putea  fi  cultura  un  factor  de  descreştinare  a  po¬ 
poarelor  ? 

Susţinătorii  acestei  erori  se  aseamănă  cu  acel  pictor 

care  crezând  că- şi  face  portretul  îşi  făcea  în  realitate 
numai  caricatura. 

Căci  numai  un  om  fără  cultură  poate  crede  că  o 
cultură  reală  descreştinează. 

Noi  trebuie  pe  cât  putem  să  scutim  sufletul  tine¬ 
retului  nostru  de  amarul  tuturor  decepţiilor  pe  care  le 
provoacă  de  obiceiu  «misionarii  impietăţii*. 

Şi  eu  cred,  că  rugăciunea  şi  practicarea  Sf.  Taine, 
sunt  cele  mai  eficace  prezervative  spirituale.  Contactul 
permanent  cu  spiritualitatea  Bisericii  lucrează  şi  profi¬ 
lactic  şi  terapeutic  în  acelaş  timp. 

«Când  Dumnezeu  vrea  să  piardă  o  furnică»  spune 
un  proverb  arab  «îi  dă  aripi».  —  Când  un  om  vrea  să 
se  piardă,  începe  să-şi  închipuie  că  e  atât  de  cult,  încât 
numai  are  nevoie  de  Dumnezeu  şi  în  realitate  el  nu 
dovedeşte  decât  un  singur  lucru:  că  nu  este  de  loc 
cult  şi  că  aripile  cu  care  a  crezut  că  sboară  n’au  făcut 
altceva  decât  să  i  ajute  să  se  prăbuşească  şi  să  se  sfarme 
mai  repede. 

Numai  aripile  credinţei  şi  rugăciunii  pot  ajuta  pe 
om  să  se  înalţe  peste  sine,  pentrucă  ele  îl  înalţă  la 
Dumnezeu,  singurul  izvor  de  putere,  singurul  întemeietor 
de  cultură. 

* 

*  • 

Cultura  adevărată  înseamnă  sfinţenie  şi  numai  sfin¬ 
ţenia  este  revelatoare  de  Dumnezeu  şi  de  mister.  Cul¬ 
tura  adevărată  este  o  manifestare  a  Sf.  Duh,  a  dum 
nezeirii  coborâte  în  spiritul  omenesc. 

Numai  atunci  va  putea  interpreta  omul  just  sensul 
real  al  culturii,  când  el  va  fi  un  creştin  adevărat,  adecă 
un  fiu  devotat  şi  entusiast  ai  Bisericii.  Ca  orice  lucru 
mare  din  lumea  aceasta,  cultura  nu  trăieşte  şi  nu  triumfă 
prin  laşitate,  ci  prin  eroism. 

Să  avem  deci  curajul  a  afirma  eroic  nu  ceeace  am 
vrea  noi  să  fie,  ci  ceeace  este,  nu  ceeace  am  dori  noi 
să  fie  adevărat,  ci  ceiace  este  adevărat,  nu  ceiace  ne 
închipuim  noi  că  ne  mântueşte,  ci  ceeace  mântueş’e. 

«Civilizaţia  cantitativă»  trebuie  să  cedeze  locul 
«civilizaţiei  calitative»  după  spusa  lui  Ferrero.  Dar  acest 

fucru  nu  se  va  întâmpla  decât  în  ziua  când  Dumnezeu 
Işi  va  relua  locul  uzurpat  azi  de  Mamona,  în  inima 
opiului.  Să  ne  rugăm  fără  preget  pentru  câştigarea 
acestei  biruinţe  a  lui  Dumnezeu,  şi  sunt  încredinţat  că 
rugăciunea  noastră  va  grăbi  sosirea  acelei  zile  triumfale 
şi  după  care  însetează  şi  pentru  grăbirea  căreia  fac  aiâtea 
jertfe  şi  sufăr  atât  de  mult,  cei  mai  buni  fii  ai  omenirii 
de  ieri  şi  de  azi.  înspăimântătoarelor  şi  multiplelor  indis- 
cipline  şi  anarhii  morale  ale  veacului  nu  va  putea  îm¬ 
potrivi  nimeni  alt  stăvilar  mai  sigur,  decât  acel  al  cre- 
dinţii  şi  bisericii  creştine. 

Oricine  «urăşte  rânduiala  ei»,  dovedeşte  «că  e 
făcut  pentru  frâu»,  (L.  Veuillot  —  Leş  odeurs  de  Paris) 
pentrucă  dovedeşte  tocmai  contrariul  a  ceeace  şi-ar  în¬ 
chipui  că  dovedeşte  şi  anume  că  nu  este  liber  cum  îi 
place  să  se  creadă,  ci  sclav,  că  nu  este  om,  ci  fiară. 

Cineva  mărturisia  cândva,  că  a  dorit  ruina  ca  să-şi 
afle  în  sfârşit  loc  de  odihnă  pe  propriele-i  ruine.  Dar, 
vai  de  celce  se  odihneşte  pe  ruine  şi  mai  ales  pe  pro- 
priele  i  ruine.  Aş  înţelege  să  dărâmi  ruine,  care  stau 
să  se  năruiască  şi  să  ucidă,  dar  să  ruinezi  culmi  pe  care 
te  poţi  înălţa  pentru  vis  şi  speranţă,  nu  pot  să  înţeleg, 
şi  cu  toate  acestea,  sunt  oameni  care  nu  pot  trăi  decât 
între  sfără mături  de  culmi  ruinate,  între  ruini  de  suflet, 
între  ruini  de  idealuri. 

Voluptatea  de  a  înmulţi  ruinele,  voluptatea  de  a  te 
odihni  pe  ele,  şi  iluzia  de  a  te  crede  la  adăpost  între 
ele,  este  dela  altcineva,  nu  dela  Dumnezeu. 

Crezând  că  descreştinează  omenirea,  aceşti  trişti 
eroi  ai  ruinelor,  nu  fac  altceva  decât  s’o  demoralizeze 
şi  s’o  desumanizeze. 

Pe  ceice  au  dărâmat  i-am  văzut.  Noi  aşteptăm  acum 
pe  ceice  vor  rezidi.  Unde  sunt?  Trebuie  să  ni-i  pre¬ 
gătim.  Dumnezeu  ne  ajută !  Tinerii  trebuie  să  recon¬ 
struiască  azi  ceeace  au  dărâmat  alţii  ieri. 

Ei  vor  trebui  să  între  ca  ucenici  voluntari  în  sin¬ 
gura  şcoală  care  ne  învaţă  arta  tuturor  reconstrucţiilor 
spirituale,  în  Biserică.  Măestrul  care-i  va  învăţa  în  ea 
este  ceice  a  reconstruit  din  ruine  sufletul  omenirii  întregi, 
Isus  HristosJ 

Cimentul  cu  care  vor  avea  de  întărit  inimi,  minţi 
şi  conştiinţe  este  sângele  Lui  —  iar  atmosfera  pe  care 
ei  vor  trebui  s’o  facă  prielnică  respiraţiei  spirituale  a 
lumii  va  trebui  să  fie  primenită  statornic  de  suflarea  Sf. 
Duh,  care  a  umplut  foişorul  Cinei  celei  de  taină  în 
ziua  slăvită  a  Rusaliilor. 

Trebuie  studiu  mult  ca  să  pierzi  credinţa? 

Nu!  Trebuie  studiu  mult  ca  să  n’o  pierzi  şi  ca 
să  ţi-o  recâştigi  când  ţi  ai  perdut-o,  şi  mai  trebuie  ceva: 
iubire!  Lipsa  de  iubire  te-a  făcut  să  pierzi  pe  Dum¬ 
nezeu.  Iubirea  Lui  ţi-o  va  reda!  Numai  când  iubeşti  pe 
Dumnezeu,  înţelegi  că  iubindu-L  pe  El,  te  iubeşti  în 
realitate  pe  tine  însuţi  în  ceeace  este  în  tine  mai  frumos, 
mai  vrednic  de  iubire,  mai  etern  pentrucă  numai  atunci 
îţi  iubeşti  propriul  tău  suflet.  Pentru  Dumnezeu  numai 
acest  suflet  al  tău  are  valoare!  Pentru  tine  poate  avea 
altceva  vreun  preţ?  Nu  ştii  cât  valorează  toate  cele¬ 
lalte?  Cât  ţărâna  în  care  ţi  se  mistuie  trupul,  cât  fumul 
care  se  topeşte  în  văzduh,  ca  şi  când  n’ar  fi  fost. 

Tineretul  nostru  trebuie  să  trăiască  sub  privirea 
lui  Dumnezeu.  Numai  în  felul  acesta  el  va  fi  în  stare 
să  creeze,  să  păstreze  şi  să  îmbunătăţească  tot  ce  e 
bun  şi  mare  şi  sfânt  în  lume,  tot  ceeace  este  dumne- 
zeesc  şi  etern  în  sufletul  ei. 

Vieaţa  lui  va  fi  atunci  numai  un  surâs,  o  rugă¬ 
ciune  şi  o  armonie  căci  numai  dela  Dumnezeu  ne  vine 
tot  ceeace  este  mai  frumos  pe  acest  pământ,  tot  ceeace 
admirăm  şi  iubim  mai  sincer,  tot  ceeace  este  etern  şi 
mântuitor. 

Sfinţii  au  biruit  lumea.  Dar  ei  au  biruit  lumea  ca 
s’o  elibereze  nu  ca  s’o  subjuge,  ca  s’o  mântuiască  nu 
ca  s’o  piardă! 

Nu  vă  simţiţi  atraşi  de  pilda  vieţii  şi  eroismului 
lor,  de  frumseţea  sufletului  lor,  de  biruinţele  iubirii  şi 
jertfelor  lor? 

Altarele  de  azi  stau  mărturie  de  ceeace  poate  tot¬ 
deauna  un  suflet  închinat  lui  Dumnezeu  şi  de  ceeace 
n’a  putut  nici  odată  sufletul  celorce  s’au  înstrăinat  de  El. 

Ai,  Doamne,  milă  de  toţi  ceice  Te-au  alungat  din 
inima  lor  şi  de  ceice  încă  nu  Te-au  alungat  ca  să  nu 

"ţe  mai  alunge  nici  odată.  Sporeşte  seminţia  mucenicilor 
pentru  izbânda  voiei  Tale!  Prea  s’a  împuţinat  numărul 
celorce  împlineau  lipsurile  suferinţelor  Fiului  Tău.  Şi 
prea  urâtă  şi  silnică  ni  s’a  făcut  vieaţa! 

Tăgăduiţi  cât  vreţi  pe  Dumnezeu  şi  răstîgniţi-ne 
pe  noi  cei  ce-L  propoveduim.  De  sângele  nostru  însă 
nu  veţi  scăpa.  Ef  vă  va  boteza  din  nou! 

Intr’o  zi  sângele  nostru  vă  va  face  şi  pe  voi,  ceeace 
a  făcut  sângele  lui  Ştefan  pe  Saul  —  apostoli. 

Rugăciunile  noastre,  asemeni  unui  val  uriaş,  ne 
poartă  zi  de  zi,  şi  tot  mai  aproape  spre  portul  veciniciei. 

Noi  vrem  să  umplem  lumea  de  Dumnezeu,  de  Evan¬ 
ghelie,  de  Hristos,  de  Sf.  Duh!  Noi  dorim  de  o  nouă 
zi  a  Rusaliilor  în  omenire! 

Noi  avem  un  ideal,  mare,  sfânt,  dumnezeesc!  Voi, 
scepticilor,  voi  necredincioşilor,  voi  epicureilor,  ce  ideal 
aveţi  ?  Ce  ideal  vă  îmbujorează  şi  vouă  obrazii  ca  nouă, 
când  vorbiţi,  pe  speranţe  vă  înviorează  inima  când  vă 
cântaţi  bucuriile  voastre? 

Noi  suntem  săraci  —  dar  vai  cât  sunteţi  voi  de 
săraci,  întru  ceeace  noi  suntem  bogaţi !  Cine  e  oare  mai 
bogat?  Celce  are  pe  Dumnezeu,  sau  celce  nu-L  are? 
Celce  moare  urlând,  sau  celce  adoarme  rugându-se? 
Spuneţi! 

«Tot  ce  nu  este  etern  este  zadarnic»  scria  cândva 
într’o  clipă  de  reculegere,  un  îndrumător  de  elită  al  tine¬ 
rimii  noastre! 

Dar  lumina  fusese  numai  de  fulger,  nu  de  soare, 
pentrucă  în  clipa  următoare  el  adaugă  pare  pentru  a-şi 
complecta  sau  numai  pentru  a-şi  anula  inspirata-i  me¬ 
ditaţie:  «nimic  nu  este  etern!» 

Inchipuiţi-vă  un  poet  de  geniu  care,  stăpânit  de 
un  capriciu  bizar  şi-ar  arunca  în  foc  cea  mai  genială 
creaţiune  a  lui.  Lumină  şi  întunerec!  Satan  nu  fusese 
absent  în  aceea  clipă! 

El  adusese  negurile!  El  sugerase  negaţia.  El  bi 
ruise!  Poate,  numai  în  clipa  aceia.  Dar  biruise!  Şi  ceeace 
este  mai  trist  că  întunerecul  din  ziua  răstignirei  Dom¬ 
nului  biruise  lumina  din  ziua  învierii  Lui,  deşi  pentru 
credincios  lumina  învierii  a  fost  biruitoare.  O,  câte  în- 

vieri  nu  zădărniceşte  acest  duh  rău  şi  vrăjmaş!  Peste 
câte  iluminări  de  o  clipă  nu  aşterne  el  bezne  pentru 
o  întreagă  vecinicie! 

Pe  câţi  tineri  nu-i  stăpâneşte  el  cu  iluzia  unei  lu¬ 
mini,  care  în  realitate  nu  este  decât  pâlpâire  de  pu- 
tregaiu  în  adânc  de  prăpăstii! 

De  atâtea  ori  tinerii  noştri  se  lasă  azi  uşor, amăgiţi 
de  ceeace  văd  pentrucă  nu  li  s’a  vorbit  niciodată  de 
ceea  ce  este  şi  nu  văd,  şi  de  ceeace  trebuie  să  existe  şi 
de  ceeace  ei  ar  trebui  să  simtă  !  Ii  vor  învăţa  de  sigur 
cândva  experienţele  unor  zile  grele,  şi  tragice  dar  pentru 
mulţi  dintre  ei,  învăţătura  aceia  va  fi  sosit  atunci  poate, 
prea  târziu.  Cât  sună  de  trist,  de  desnădăjduitor  acest 
«prea  târziu»!... 

Dar  nici  odată  nu  este  totuşi  «prea  de  vreme!» 
«Prea  de  vreme»  este  refrenul  păcatului  şi  necredinţii. 
«Prea  târziu»  este  refrenul  pierzării  şi  morţii!,..  Şi  ca 
să  nu  plângem  nici  odată  la  auzul  acelui  «prea  târziu», 
este  bine  ca,  azi,  acum,  să  nu  zimbim  şi  să  nu  ne  în¬ 
şelăm  cu  părerea  că  ar  fi  «prea  de  vreme». 

«Prea  de  vreme»  este  numai  o  iluzie!  «Prea  târziu» 
însă,  din  nenorocire,  e  de  multeori  un  adevăr. 

Pentru  tinerii  din  vremea  noastră  fiecare  ceas  al 
vieţii  lor  este  un  ceas  al  «alternativelor*  spirituale:  cu 
«Duhul  lui  Dumnezeu»  sau  cu  «Duhul  lumii  acesteia.» 
Încotro,  cu  cine  şi  pentruce? 

împărăţia  lui  Dumnezeu  este  o  împărăţie  nouă  care 
are  nevoe  de  oameni  renăscuţi.  Şi  Mântuitorul  pe  tineri 
i-a  iubit  mai  mult:  pe  fiica  lui  lair,  şi  pe  fiul  văduvei  din 
Nain  îi  învie,  iar  pe  Ioan  ucenicul  mult  iubit,  cel  înfrum- 
seţat  cu  podoaba  fecioriei  îl  odihni  în  seara  cea  de 
taină  pe  inima  Lui  care  avea  să  fie  săgetată  a  doua  zi 
de  ura  oamenilor! 

Intr’o  lume  organizată,  pare,  numai  pentru  « exploa¬ 
tare »  şi  « opresiune »  numai  iubirea  creştină  mai' poate 
fi  restatornicitoare  de  echilibru  şi  armonie,  prin  gene¬ 
rozitate  şi  jertfă. 

Răsboiul  a  lăsat  atâtea  ruine  materiale  — «  r  temeliile 
au  supravieţuit  şi  pe  temeliile  de  ieri  zidesc  azi  harnic, 
cu  zor  atâţia  reconstructori.  Ei  însă  pare  a  fi  ruinat  şi 

atâtea  credinţe  si  idealuri.  Tineretul  este  chemat  să  le  re* 
zidească  în  suflete  prin  iubire  şi  devotament. 

Sufletul  iubirii  adevărate  este  iubirea  de  suflet. 
Dacă  vom  fi  renăscut  în  sufletul  tineretului  nostru  aceasta 
iubire  de  suflet,  care  este  însuşi  sufletul  iubirii,  putem 
fi  încredinţaţi  că  altarele,  ruinate  în  sufletul  omenesc 
de  ura  de  ieri,  se  vor  z  di  din  nou  şi  frumuseţea  lor 
va  atrage  neîntârziat  şi  pe  ceice  nu  şi-au  plecat  genunchii 
şi  nu  şi-au  înălţat  sufîetu!  nici  odată  în  viaţa  lor  înaintea 
nici  unui  altar,  pentrucâ  n’au  avut  nici  odată  nici  o  cre¬ 
dinţă  şi  nici  un  ideal. 

Dar  pentrucâ  tineretul  de  azi  să  poată  rezidi  al¬ 
tare,  trebue  să  înveţe  mai  întâi  să  se  roage.  Sufletul 
rugăciunii  este  credinţa. 

«Lumea,  aşa  zisă  modernă,  va  sfârşi  fără  îndoială, 
acolo  unde  începe  Biblia»  (O.  K.  Chestertorij.  Tineretul 
de  azi,  pr  n  urmare,  trebue  să-şi  dea  seamă  că  vremea 
acestui  «sfârşit»  şi  «început»  a  sosit  de  mult  şi  că  el 
este  dator  să  cunoască  Sf.  Scriptură.  Cu  ea  încep  toate 
restaurările  spirituale. 

Ţara  noastră  are  nevoie  de  sfinţi.  Idolii  ei  de  ieri 
şi  cu  cei  de  azi  trebue  să  moară  prin  prostia  lor,  nu 
prin  aceia  care  i  a  născut. 

Dar  pentru  a  grăbi  moartea  lor,  noi  nu  mai  putem 
fi  ceeace  au  fost  închinătorii  lor  de  ieri. 

Tendinţa  «relaxării  şi  uniformizării  în  mediocritate» 
caracteristică  tineretului,  trebue  înlocuită  cu  tendinţa 
spre  o  cât  mai  intensivă  emulaţie  spirituală,  care  este 
emulaţia  sufletelor  întru  sfinţenie. 

Vârful  unei  piramide  îl  pot  atinge  vulturul  şi  rep¬ 
tila  (D’AIembert).  Vulturul  prin  sbor,  reptila  prin  târâre. 
La  Dumnezeu  însă  nu  poţi  ajunge  decât  prin  avântul 
rugăciunii  pe  care  ţi-1  inspiră  credinţa  şi  prin  harul  pe 
care  ţi-1  însuşeşti  prin  sf.  Taine;  nici  odată  prin  reptilismul 
la  care  te  osândesc  netrebnicile  patimi. 

E  timpul  ca  tineretul  nostru  să  se  reculeagă  şi  să 
se  avânte  erc&c  spre  Dumnezeu  ca  să  nu  i  se  pronunţe 
şi  lui  osânda  cetăţii  celei  atât  de  celebre  prin  păcatele 
ei:  «S’a  dus  Ninive  timpul  pocăinţii  tale!» 

S’a  construit  de  curând  un  crematoriu  pentru  în- 
cenuşarea  rămăşiţelor  omeneşti.  Poate  ar  fi  fost  nevoie 
să  se  construiască  mai  de  grabă  un  crematoriu  uriaş 
pentru  stârvurile  şi  imoralităţile  naţionale.  Iniţiativa 
aceasta  de  purificare  morală,  tineretul  creştin  este  chemat 
s’o  ia,  azi,  cât  mai  curând. 

«Cei  vechi  zideau  biserici,  cei  de  azi  le  lasă  să  se 
dărâme!»  (N.  lorga).  Ce  osândă  grea  pentru  generaţia 
noastră  şi,  uneori,  din  nenorocire,  atât  de  îndreptăţită. 
Poate  un  tinăr  să  se  lase  cuprins  de  tristeţea  «de  a  se 
simţi  inutil»  şi  să  nu  se  înspăimânte?  Luaţi  aminte, 
iubiţii  mei,  toţi  vom  fi  judecaţi  cândva  după  iubirea 
noastră. 

«La  jeunesse  est  sacr6e  â  cause  de  ses  p^rils», 
spunea  Lacordaire.  Dar  eu  cred,  că  ea  va  fi  şi  mai 
sfântă  când  va  şti  să  le  ocolească  şi  să  le  răpună. 

La  piciorul  farului  e  întunerecul  mai  mare,  a  spus 
un  înţelept.  Numai  lumina  lui  Dumnezeu  luminează  pre¬ 
tutindeni. 

Numai  lumina  dumnezeiască  rămâne  dea  pururi 
aprinsă.  Şi  în  raza  ei  tinărul  poate  desluşi  lămurit  că 
înălţimea  este  adâncime  pentru  celce  priveşte  de  sus. 
Priviţi  în  lumina  lui  Dumnezeu  şi  vă  veţi  cunoaşte  pro¬ 
priul  vostru  suflet  şi  privind  în  sufletul  vostru  în  lu¬ 
mina  coborâtă  de  El  de  sus,  veţi  vedea  pe  Dumnezeu. 

Se  spune  că  marinarul  este  mai  în  siguranţă  la  larg, 
decât  lângă  ţărm.  Dar  sufletul  omenesc  nu  este  mai  în 
siguranţă  plutind  în  infinitul  iubirii  lui  Dumnezeu,  decât 
ancorat  lângă  ţărmul  egoismului  lui?... 

Prof.  Dr.  Gr.  Cristescu. 


Cugetări. 

Armele  unei  cetăţi  sufleteşti  sunt;  credinţa  şi  faptele 
bure.  (India). 


Dragostea  de  Dumnezeu  şi  de  frate 
sufletului  ( Olanda J. 


este  sângele 
Trad.  de  Px-  Gr.  D.  Cruceanu. 

Predici  mai  nona  ale  Ini  Franft  Thomas. 

X. 

Deşi  tara  sa.  Elveţia,  nu  a  fost  in  răsboi,  totuşi, 
întru  cât  chestiunile  răsboiului  sau  cele  pe  care 
acesta  le  trezea  munceau  multe  minţi,  Frank  Thomas 
sa  simţit  dator  să  vorbească  despre  acestea.  Iată 
câteva  din  ele: 

Taina  vieţii  de  dincolo. 

Atunci  vom  vedea  faţă 
către  faţă.  1  Cor inteni,  3,  12. 

Pe  măsură  ce  morţii  se  înmulţesc,  pe  măsură  ce  răs- 
boiul  sporeşte  numărul  jertfelor,  mai  cu  seamă  al  jertfelor 
tinere,  şi  pe  măsură  ce  floarea  omenirii  e  adusă  jertfă 
groaznicului  zeu  al  răsboiului,  din  pricină  că  acest  soi  de 
oameni  n‘a  voit  să-şi  închine  viaţa  adevăratului  Dumnezeu 
şi  unsului  său,  care  e  Domnul  vieţii,  din  pricina  aceasta, 
moartea  şi  ce  urmează  după  ea,  munceşte  şi  poate  că  încă 
şi  chinuieşte  sufletul  lumii  de  azi.  Ea,  biata  nebună,  nu- şi 
bătea  capul  cu  aceasta,  acum  câţiva  ani,  fiindcă  se  simţea 
mânată,  ca  şi  fiul  risipitor,  de  setea  de  plăceri,  mai  mult 
sau  mai  puţin  grosolane  şi  de  beţia  sa  după  desfătări. 
Acum  însă  ea  seceră  ce  a  semănat  şi  se  dă  îndărăt  în¬ 
grozită.  Din  nefericire,  n’am  ajuns  încă  să  ne  trezim  cu 
cugetul.  Vor  mai  trebui  suferinţe  şi  mai  grele  şi  o  neno¬ 
rocire  şi  mai  adâncă,  pentruca  să  ajungem  până  la  aceasta. 
Dar,  în  sfârşit  măcar  la  unii,  acest  suflet  pare  că  începe 
să  se  trezească  din  somnul  lui  de  moarte.  Ei  îşi  deschide 
ochii  asupra  stării  adevărate,  care-1  va  nevoi  să  cerceteze 
deadreptul  faptul  strivitor  care  se  numeşte  moartea  şi  în¬ 
trebarea:  ce  este  cu  viaţa  de  dincolo  ? 

Mă  gândesc  mai  cu  seamă  la  cei  care-şi  plâng  pe 
scumpii  lor,  căci  simţi  cu  mult  mai  mult  trebuinţa  cerului, 
când  ai  văzut  perind  pe  acei  ce-ţi  erau  scumpi1,  decât  atunci 
când  era  vorba  de  moartea  unor  fiinţe  care-ţi  erau  străine 


1  Mare  adevăr.  La  noi  răposatul  Haşdău  şi  D-rul  Istrati  rm  s’au  făcut 
spiritişti  după  ce  au  avut  pierderi  în  familie!  —  Nota  traducătorului. 


20 


REVISTA  TEOLOOICĂ 


şi  nelegate  de  inima  ta.  Acolo  unde  este  comoara  voastră, 
acolo  este  şi  inima  voastră  [Matei  6,  21).  Şi  fiindcă  mintea 
şi,  în  de  obşte,  puterile  sufletului  urmează  totdeauna  boldul 
inimii,  întrebarea  despre  viata  de  dincolo,  pe  care  inima  o 
pune  şi  împinge  înaintea  noastră,  s’ar  putea  foarte  bine  ca, 
peste  câtă  va  vreme,  să  ajungă  a  fi  marea  întrebare  a  zilei. 
Nimic  nu  ne  apropie  mai  mult  de  viata  viitoare  ca  gândul 
la  acei  care  s'au  dus  într’acolo :  ce  s'a  făcut  cu  ei?  ce  fac 
ei?  care  e  felul  lor  de  viată?  ce  se  ascunde  îndărătul  tă¬ 
cerii  grave  a  morţii?  Iată  atâtea  întrebări  de  care  prea 
puţin  se  îngrijea  lumea  odinioară  şi  care  totuşi  astăzi  se 
îndeasă  înaintea  duhului  şi  a  cugetului  nostru.  Ar  fi  ne¬ 
bunie  să  nu  te  munceşti  cu  ele.  Şi,  în  adevăr,  dacă  după 
atâtea  şiruri  de  morminte,  oamenii  din  vremea  noastră  ar 
rămânea  nepăsători  fată  de  această  întrebare,  ar  trebui  să 
desnădăjduim  de  neamul  omenesc. 

Eu  aş  vrea,  în  paginile  care  urmează,  nu  să  aduc  o 
dezlegare  a  acestei  cutremurătoare  întrebări.  Nu  vreau  să 
spun  că  am  să  aduc  cititorilor  mei  lumină  nouă,  ci  numai 
că,  Ia  lumina  Evangheliei,  am  să  ridic  puţin  învelişul  şi  am 
să  arăt  că  această  viată  de  dincolo  nu  este  atât  de  tainică 
pe  cât  se  crede,  căci  se  pare  că  ea  îşi  perde  taina,  pe 
măsură  ce  te  aşezi  pe  adevăratul  tărâm  ca  s'o  priveşti. 
Şi  pentru  a  face  aceasta,  îmi  va  fi  destul  să  cercetez  mi¬ 
nunatul  cuvânt  al  sfântului  Pavel,  care-şi  încheie  astfel 
cântarea  lui  întru  lauda  dragostei :  Acum  vedem  ca  prin 
oglindă,  in  ghicitură;  iar  atunci  vom  vedea  faţă  către  faţă - 
In  adevăr,  acest  cuvânt  cuprinde  trei  încredinţări  temeinice, 
pe  care  ne  apucăm  să  le  cercetăm  ^ici: 

1.  Viata  de  dincolo  este  o  stare  adevărată,  e  însuşi 
adevărul.  O  vom  vedea. 

2.  Este  un  adevăr  pe  care-1  cuprindem  cu  sufletul,  fi¬ 
indcă,  fără  îndoială,  noi  vom  vedea  pe  Dumnezeu. 

3.  Acest  adevăr  este  luminos,  fiindcă  noi  îl  vom  vedea 
fată  catră  fată. 

1.  Viata  viitoare  este  o  stare  adevărată,  este  marele 
adevăr.  Iată  de  ce  sf.  Pavel  se  simte  în  drept  de  a  spune 
în  chipul  cel  mai  neted;  Noi  vom  vedea.  Acest  viitor  ne 
spune  multe.  Pavel  este  încredinţat,  e  cu  totul  încredinţat, 
de  altfel  ca  şi  Domnul  său,  care  niciodată  nu  a  stat  la  schimb 

de  vorbe  cu  alţii  despre  viaţa  viitoare,  pentrucă  ea  era 
pentru  el  viaţa  însăşi,  o  viaţă  care,  deşi  era  veşnică,  nu 
era  mai  puţin  de  faţă  înaintea  ochilor  lui:  Eu  sunt  învierea 
şi  viaţa,  celce  crede  întru  mine,  de  va  şi  muri,  viu  va  fi:şi 
tot  celace  este  viu  şi  crede  întru  mine  nu  va  muri  în  veac 
(loan  1,  |25— 26).  Celce  crede  celuice  m’a  trimis  pe  mine 
are  viaţă  veşnică  şi  la  judecată  nu  va  veni,  ci  s’a  mutat  din 
moarte  în  viaţă  (loan  5,  24).  Celace  crede  întru  mine  are 
viaţă  vecinică  (loan  6,  27  şi  47.)  Celace  mănâncă  trupul 
meu  şi  bea  sângele  meu  are  viaţă  veşnică  (loan  6,  54], 

Cu  cât  înaintăm  mai  mult  în  ţinta  aceasta  pămân¬ 
tească,  cu  atât  ne  dăm  mai  bine  seama  că  ea  este  mai 
mul!  părută  decât  adevărată.  Credem  că  stăpânim  ceva 
şi  nu  stăpânim  nimic.  Viaţa  noastră  sboară.  Ea  ne  scapă 
ca  năsipul  pe  care-I  strângem  în  mână.  Ea  este  cu  ade¬ 
vărat  Neşertăciune  şi  vânare  de  vânt  (Eclesiastul  4,  16], 

Oh  !  fără  îndoială,  omul  nu- şi  închipuie  totdeauna  aşa. 
mai  cu  seamă  este  tinăr.  Numai  după  ce  a  trăit,  dupăce 
a  gustat  ce  este  viaţa,  dupăce  a  băgat  de  seamă  că,  dela 
o  vârstă  încolo,  te  cobori  la  vale,  că-ţi  perzi  tăria,  dupăce 
vezi  perind  pe  mulţi  din  cei  pe  care  i-ai  iubit,  numai  după 
aceia  îţi  dai  seamă  că  viaţa  pământească  este  numai  un 
drum  sau  mai  de  grabă,  o  alergare  spre  moarte.  „Te 
naşti,  suferi  şi  mori“,  acesta  era  scrisul  care  se  putea  ceti 
odată  la  intrarea  unui  castel  din  împrejurimile  Genevei. 
Aşa  este  şi  nimenea  nu  scapă  de  această  prăbuşire  a 
tuturor  lucrurilor.  Degeaba  te  sileşti,  degeaba  umbli  să-ţi 
întăreşti  sănătatea  şi  să  cheltuieşti  bani  grei  pela  medici 
şi  case  de  sănătate,  pentrucă,  atunci  când  moartea  a  venit, 
trebuie  să  te  pleci  înaintea  ei  şi  fie  ce-o  fi,  să-i  dai  ceeace 
la  urma  urmei,  e  ai  ei. 

Intr’o  bucată  de  muzică  ritmică,  izbind  prin  adevărul 
frământatelor  stări  ale  vieţii  şi  purtând  numele:  „Mergerea 
spre  moarte".  Jaques  Dalcroze  a  înfăţişat  aceasta  într’un 
chip  săgetător;  vezi  pe  ceice  au  să  moară,  tineri  şi  bă¬ 
trâni,  singurateci  sau  în  grămadă,  pârechi  care  par  a  se 
iubi  duios,  mergând  la  moarte  târâţi  de  o  putere  împotriva 
căreia  nu  poţi  nimic. 

Unii  se  lasă  duşi  cu  capetele  plecate,  alţii  râzând, 
alţii,  în  sfârşit  răzvrătiţi.  Nu  are  a  face  însă,  pentrucă  toţi 

rec.  mai  iute  mai  încet,  şi  cad  cu  toţii  în  marea  pră¬ 
pastie  care  îi  trage  spre  ea,  cu  toate  că-i  îngrozeşte.  Şi 
mai  numim  această  viaţă !  Nu  este  mai  degrabă  o  amăgire, 
o  încuipuire  de  viaţă,  o  viaţă  care  nu  e  un  trai,  ba  încă. 
să  spunem  cuvântul:  e  starea  protivnică  vieţii.  Gaston 
Frommel  o  numea  numai  „fiinţarea",  în  împotrivire  cu  viaţa 
adevărată  şi  adâncă.  Vai!  mulţi  oameni  nu  fac  alta  decât 
fiinţează,  adecă  se  împotrivesc  morţii,  măcar  pentru  o 
vreme,  fără  a  trăi  vreodată  o  viaţă  adevărată. 

Ceeace  ei  fac,  ceeace  spun,  ceeace  se  apucă  să  săvâr¬ 
şească  nu  este  altceva  decât  o  pregătire  [de  care- şi  dau 
seama  mai  mult  ori  mai  puţin]  spre  prăpădul  care  ise 
apropie.  Ei  sunt  lunateci  care  umblă  şi  visează  că  trăiesc, 
dar  care  nu  trăiesc  cu  adevărat.  Oh!  ştiu  prea  bine  că 
ştiinţa  medicilor  se  sileşte  straşnic  să  prelungească  vieaţa 
şi  că  uneori  izbândeşte,  măcar  pe  câteva  luni,  dar  nu  este 
decât  o  păşire  îndărăt.  Mai  curând  sau  mai  fârziu,  tot 
va  trebui  să  faci  săritura  primejdioasă.  Bogaţii  lumii  ace¬ 
steia  au  un  mijloc  de  a  ‘prelungi  visul.  Ei  pun  să  li  se 
îmbălsămeze  trupurile  după  moarte,  ca  să  se  facă  mumii, 
în  felul  lui  Ramses  jlL  Oare  ce  revărsare  de  viaţă  mai 
este  şi  în  alcătuirea  unei  mumii!  Nu,  nu,  toate  acestea  nu 
te  fac  să  trăieşti  şi  trebuie  să  mărturisim  verde  că,  dacă 
viaţa  nu  e  altceva,  ea  e  mai  de  grabă  o  amăgire  decât 
un  fapt  aievea. 

_____  Noroc  că  mai  este  altceva  după  moarte,  că  mai  este 
viaţa  viitoare,  despre  care  Ernest  Renan  spunea  că  „fără 
ea,  viaţa  de  faţă  este  o  groaznică  capcană”,  sau  ca  să 
ne  folosim  de  cuvintele  lui  Pierre  Loti,  viaţa  este  „o  miş¬ 
care  de  omizi  în  mers  spre  moarte".  Starea  adevărată  e 
alta,  numai  că  noi  nu  trebuie  s'o  căutăm  şi  s’o  găsim 
dincoace  de  pânza  despărţitoare,  ci  dincolo  de  ea,  în  tai¬ 
nicul  ţinut  de  dincolo,  care  este  marele  adevăr  şi  care 
singur  poate  da  puţină  temelie  vieţii  noastre  pământeştii 
Cugetând  bine,  ajungem  să  ne  gândim  că  numai  acest 
adevăr  ne  va  face  să  ieşim  din  amăgire,  dar  că,  atâta 
vreme  cât  vom  fi  pe-  pământ,  încă  nu  vom  avea  acest 
adevăr  binecuvântat  în  toată  mărita  lui  menire.  Prin  nă¬ 
dejde  ne-am  mântuit,  spunea  Sf.  Pavel,  iar  dacă  ceeace  nu 
vedem  nădăjduim,  prin  răbdare  aşteptăm  (Romani  8,  24—25], 

Ştiu  că  veşnic  este  celce  mă  va  rişipi,  striga  Iov  în  neno¬ 
rocirea  sa,  şi  carele  va  scula  pe  pământ  pielea  mea,  ce  su¬ 
fere  acestea.  Că  dela  Domnul  mi  s’au  săvârşit  acestea,  pe 
care  eu  mi  le  ştiu,  pe  care  ochiul  meu  le-a  văzut  şi  nu  altul, 
şi  toate  s’au  săvârşit  în  sinul  meu  [Iov  19,  25—27). 

Vom  vedea!  auziţi,  noi  vom  vedea.  Trebuie  să  fim 
încredinţaţi  de  asta,  pentrucă  fiinţa  noastră  va  trăi  şi  vom 
fi  în  stare  să  prindem  adevărul  cu  simţurile  şi  să  vedem 
cum  n'am  putut  vedea  nici  odată.  Oh!  aşa  să  credem  din 
toate  puterile  sufletului  nostru  şi  să  ne  dăm  bine  seamă 
că  numai  această  viaţă  veşnică  e  singura  care  luminează 
şi  numai  ea  dă  preţ  şi  temelie  adevărată  vieţii  de  azi, 
răpind  ceva  din  taina  ei,  care  uneori  este  atât  de  apăsă¬ 
toare. 

2.  Viaţa  de  dincolo  este  o  încredinţare  nu  numai  prin 
simţuri,  ci  şi  deadreptul  a  sufletului,  o  încredinţare  morală. 
Noi  vom  vedea  pe  Dumnezeu.  Dar  Dumnezeu  nu  este, 
dacă  el  nu  este  o  fiinţă  morală.  Noi  nu-1  putem  vedea 
decât  din  laturea  aceasta.  Nu  suntem  noi  aici  în  faţa  unei 
legi  din  cele  mai  răspândite  din  câte  se  află:  legea  înlăn¬ 
ţuirii  dintre  faptă  şi  urmare,  dintre  semănături  şi  seceriş, 
care  se  numeşte,  în  unele  locuri,  legea  lui  karma,  în  pu¬ 
terea  căreia  noi  secerăm  totdeauna  ce  am  semănat,  pen¬ 
trucă  nu  putem  secera  altceva?  Orice  faptă  îşi  are  ur¬ 
marea  sau  urmările  ei  deosebite  şi  nu  poate  avea  altele. 
E  multă  vreme  de  când  Sf.  Pavel  scria  Galatenilor:  Nu 
vă  amăgiţi.  Dumnezeu  nu  se  batjocoreşte,  că  ce  va  semăna 
omul  aceia  va  şi  secera.  Că  celce  seamănă  în  trupul  său  din 
trup  va  secera  stricăciune;  iar  celce  seamănă  întru  Duhul, 
din  Duhul  va  secera  viaţă  veşnică  [6,  7 — 8).  Este  cu  dreptul 
ca  noi  să  secerăm  ce  am  semănat  şi  să  nu  secerăm  altceva. 
Viaţa  noastră  de  acum  n’are  înţeles  decât'  ca  o  viaţă  în 
vremea  căreia  semănăm.  Oare  această  semănare  n'are 
să  ajungă  la  seceriş?  Vă  închipuiţi  voi  un  om  cinstit,  să¬ 
ritor,  fără  pată  în  purtarea  sa,  care  după  moarte  să  aibă 
aceiaşi  parte  ca  şi  un  ticălos,  un  hoţ  sau  un  făţarnic?  Vă 
puteţi  închipui  ca  aceiaşi  soarte  să  aştepte  pe  o  fiinţă  de 
înălţimea  Sfântului  Pavel.  desăvârşită  ca  Isus  Hristos  şi 
pe  un  vânzător  ca  Iuda  şi  pe  un  om  nehotărît  ca  Pilat, 
sau  făţarnic  ca  fariseii?  Nu  simţiţi  că  aceasta  ar  fi  o  Io- 

vitură  de  moarte  dată  lumii  sufleteşti,  din  care  aceasta  nu 
s'ar  mai  ridica,  ba  ce  zic  eu?  ar  fi  însăşi  tăgăduirea  ei 
şi  dovada  că  ea  este  o  amăgire  ca  şi  toate  celelalte  ?  Dar 
cugetul  nostru  ne  spune  că  nu  e  aşa,  că,  dacă  este  ceva 
care  stă  neclintit  pe  pământul  acesta,  este  faptul  sufletului, 
că  omul  este  înainte  de  toate  o  fiinţă  de  suflet  şi  că  tot 
ce  alcătueşte  făptura  sa  este  tocmai  simţul  său  moral. 
„Trebuie,  deci  sunt",  zicea  Gaston  Frommel,  adecă  faptul 
că  eu  simt  în  mine  datoria  de  suflet  e  o  dovadă  că  făp¬ 
tura  mea  vieţueşte.  Dar  cum  ar  vieţui  această  făptură, 
dacă  sfârşitul  de  neînlăturat  al  stării  mele  ar  fi  putrejunea 
mormântului,  oricare  ar  fi  fost  purtarea  mea. 

Noi  vom  vedea,  zice  Sf.  Pavel  şi  putem  adăoga,  fără 
umbră  de  şovăire,  noi  vom  vedea  pe  Dumnezeu,  fără 
îndoială,  nu  cu  ochii  trupului,  ci  cu  acei  ai  Duhului,  de 
care  ne  putem  folosi  de  pe  acum  prin  ochii  minţii,  prin 
privirea  lăuntrică  cea  care  ne  îngăduie  să  ne  scoborîm 
în  adâncurile  fiinţei  noastre. 

[Va  urma]  Arhim.  SCRIB  AN. 


Dela  pacea  lui  Briand-Kellog  la 
Pacea  lui  Isus. 

Anul  1929  a  însemnat  un  pas  înainte  spre  cre¬ 
ştinarea  silită  a  lumii. 

Un  ministru  al  marei  republici  americane,  dl 
Kellog,  a  propus  un  pact  de  împăciuire  a  lumii,  pe 
baza  următoarelor  două  principii  de  bază: 

1.  Răsboiul  este  un  fapt  rău  şi  condamnat  de 
morală.  El  aduce  ruină  economică  pentru  ambele 
tabere.  Fiindcă  răul  îi  atinge  pe  toţi  cei  încăeraţi, 
provocatorul  este  responsabil  şi  înaintea  lui  Dum¬ 
nezeu  şi  înaintea  oamenilor. 

2.  In  vremurile  noastre,  nici  un  răsboi  nu  mai 
este  numai  naţional  In  ori  şi  ce  răsboi  acum  in¬ 
tervin  interesele  altor  popoare,  care  doresc  pacea. 
Pentru  a  nu  li  se  aduce  daune,  acele  popoare  sunt 
silite  să  intervie.  De  aceea  sa  spus  că  astăzi  nu 
mai  pot  fi  răsboaie  naţionale. 

America  se  consideră  ca  o  putere  care  are  le¬ 
gături  pretutindeni  şi  nu-i  convine  turburarea  lumii 
prin  răsboi,  nicăiri.  Iar  dacă  cineva  ar  nesocoti  in¬ 
teresele  americane,  acela  va  fi  silit  cu  forţa  armată, 
economică  sau  marină,  ca  să  închee  pace  mai  de 
timpuriu  şi  să  tragă  toate  consecinţele  care  urmează 
pentru  provocator. 

Actul  acesta,  a  fost  semnat  de  Briand  al  Franţei 
şi  de  reprezentanţii  altor  puteri  europene  şi  din  alte 
continente,  şi  după  el  trebue  să  se  cârmuiască  pro¬ 
vocatorii  răsboaielor. 

Avem  dar  acum  un  regim  de  pace,  asigurat 
prin  robinete  speciale,  din  care,  la  un  moment  pot 
ieşi  limbi  de  foc  prin  zeci  de  mii  de  tunuri,  bombe 
şi  alte  explozibile,  sau  coloane  de  apă,  care  să  înece 
complect  pe  agresori,  pentru  a  asigura  pacea  lumii. 

Asta  este  pacea  lumii?  Cum?  Sănvăleşti  jă¬ 
ratec  sub  dărmături?  Dar,  nu  va  sbucni  focul  la 
prima  suflare  de  vânt?  Cum?  Poate  să  se  ascundă 
glontele  în  carnea  trupului,  fără  ca  să  producă  du¬ 
reri?  Se.  poate  imagina  o  astfel  de  pace?  In  afară 
pace  şi  înlăuntru  durere? 

Intr’un  esenţial  articol  « Păzitorii  Păcii»,  dl  pro¬ 
fesor  Iorga  spune  că,  Anglia  şi  Franţa,  cu  flotele 
lor,  şi-ar  lua  angajamentul  de-a  garanta  pacea  lumii. 
„Nouă  —  zice  dl  Iorga  —  ne  convine  o  pace  ga¬ 
rantată  de  aceste  mijloace  militare  şi  navale,  covâr¬ 
şitoare  ale  Puterilor,  care  stau  în  fruntea  învingă¬ 
torilor.  Dar,  poate  că  alţii  au  alt  punct  de  vedere. 

„Poate  că  alţii  ar  dori  ca  pacea  să  fie  păzită 
de  cei  mai  puternici  —  azi  sau  mâne  —  din  amicii 
lor,  care,  îndată  ce  şi-ar  lua  această  sarcină,  n’ar 
desarma,  tot  în  interesul  împedecării  răsboiului. 

„Astfel,  dorinţi  aşa  de  frumoase,  se  lovesc  de 
greutăţi,  pe  care  cine  n’ar  dori  să  le  vadă  înlătu¬ 
rate?  dar  pe  care,  numai  sufletul  omenesc,  tran¬ 
sformat,  le-ar  putea  înlătura,  fiindcă  ar  fi  imposibile". 

Hotărât  că,  pacea  pe  care  o  dă  Isus  lumii,  este 
deosebită  de  pacea,  pe  care  şi-o  poate  da  lumea 
singură.  Pacea  lumii,  este  o  pace  exterioară,  o  pace 

care  ascunde  curenţi  marini  necunoscuţi,  decât  pe 
vreme  de  furtună.  Pacea  lui  Isus,  este  o  pace  lă¬ 
untrică.  Pacea  aceasta  nu  cunoaşte  nici  duşmănii 
între  naţii,  nici  duşmănii  între  religii.,  nici  duşmănii 
între  fiii  aceleiaşi  religii  şi  naţii,  cum  de  obicei  le 
naşte  la  noi  interesul  şi  viaţa  politică.  Pacea  lui 
Isus  nu  aruncă  gaz  sau  untdelemn  pe  jăratecul  su¬ 
fletelor,  ci  toarnă  apa  botezului,  care  omoară  pe 
omul  vechiu  şi  trezeşte  la  viaţă  un  om  nou  superior. 
Pacea  lui  Isus,  nu  sapă  prăpăstii  între  oameni,  ci 
umple  prăpăstiile  existente  cu  pământ  sănătos,  pen- 
truca,  şi  pe  prăpăstii  să  se  poată  ridica  măreţul  edi¬ 
ficiu  al  Bisericii  lui  Hristos  şi  al  împărăţiei  lui  Dum¬ 
nezeu. 

Pacea  aceasta  au  conceput-o  şi  păgânii,  dar  nau 
putut-o  raaliza:  Pe  monedele  vechi,  care  sau  des¬ 
coperit  prin  ruinele  de  pe  vremea  lui  Vespasian  şi 
Domiţian  (70 — 96  d.  Hr.]  era  zugrăvită  pacea  aşa  : 
ţinea  în  mână  o  făclie,  cu  care  dă  foc  unei  grămezi 
de  tot  felul  de  unelte  de  răsboi.  Dar,  una  e  ca,  gu¬ 
rile  să  pronunţe  pacea  şi  în  inimi  să  se  svârcolească 
gânduri  răsbunătoare  de  răsboi!  Trebue  dar  o  cu¬ 
răţire  pe  dinlăuntru  a  omului.  Trebue  să  dispară 
egoismul  şi  interesul  personal  din  suflet.  Numai  aşa 
se  poate  realiza  pace  între  oameni.  Curăţirea  aceasta 
internă  nu  o  poate  face  decât  Isus  Hristos. 

Pacea  lui  Isus  stânge  scânteia  animalităţii  săl¬ 
batice,  care  e  gata  să  transforme  pe  orice  om  într’o 
coloană  aprinsă  de  răutate,  mănie  şi  răsbunare. 
Instinctele  acestea  sălbatice,  le  poate  transforma 
în  om  numai  ideia  creştină:  „spiritul  domină  ma¬ 
teria"  şi,  deci,  omul,  conştient  de  sine,  trebue  să-şi 
cârmuiască  voinţa  sa,  după  voia  lui  Dumnezeu.  Ca 
un  viteaz,  făt  frumos,  omul  trebue  să-şi  apere  cu 
voinţă  stăruitoare,  eul  său  şi  pacea  sa.  Dacă  omul 
poate  conserva  fiinţa  morală  de  nou  născut  în  Isus, 
daca  omul  îşi  poate  asigura  desvoltarea  spirituală 
şi  morală  a  fiinţei  sale,  în  marginile  vieţii  creştine, 
atunci  a  scăpat  de  animalitatea  lui  sălbatică,  care-1 
face  prizonier  păcatului  Legea  conservării  fiinţii 

morale  şi  legea  desvoltării  fiinţii  spirituale  scutesc 
pe  om  de  violenţe  şi  păcat,  Isus  Hristos  face  con¬ 
trolul  voinţii  noastre.  II  lăsam  noi  să  ne  controleze  ? 
O  voinţă,  în  care  sa  imprimat  felul  de  a  fi  a  lui 
Isus  este  o  voinţă  bună.  De  aceea  Isus  Hristos 
este  cel  mai  ideal,  mai  superior  şi  mai  neobişnuit 
controlor.  El  cercetează  voinţa  ta,  viaţa  ta,  în  raport 
cu  Sine.  Ai  ajuns  să  înţelegi  cuvântul:  «nu  fiţi  grab¬ 
nici  la  mânie  ?»  Ai  ajuns  la  prima  treaptă  <Je  viaţă 
superioară,  ai  ajuns  la  stăpânirea  de  sine.  Ridică-te 
mai  sus.  Ai  înţeles  jertfa  Domnului  pe  cruce?  Ai 
atins  culmea  vieţii  creştine.  Ai  ajuns  la  lepădarea 
de  sine . 

Când  eşti  stăpân  pe  voinţa  ta,  nu  provoci  pe 
nimeni,  nu  faci  răsboi. 

Când  ai  ajuns  să  trăeşti  în  atmosfera  aceasta 
superioară,  a  lepădării  de  sine,  chiar  de  eşti  pro¬ 
vocat,  nu  răspunzi 

O  universalizare  a  acestor  principii  de  vieţuire 
creştină,  ar  evidenţia  şi  mai  bine  deosebirea  zdro¬ 
bitoare  dintre  pacea  lui  Isus  şi  pacea  omenească, 
din  pactul  Kellog-Briand.  pr.  a.  c.  Cosma. 


Amintirile  unui  preot  romano-catolic 
devenit  preot  ortodox. 

[Urmare], 

In  timp  ce-mi  scriam  cele  două  scrisori  din  urmă,  către 
M.  cardinal  Donnet  şi  M.  Cousseau,  aveam  sub  ochi  ra¬ 
portul  pe  care  s’a  întemeiat  conciliul  dela  Rochelle  pentru 
a-mi  condamna  lucrarea,  lată  de  ce  spuneam  cu  atâta  ho¬ 
tărâre  că  n’am  fost  înţeles. 

Vreau  să  dau  acest  raport  în  întregime  fără  a  exclude 
vre-un  cuvânt  şi  adăugând  numai  observaţiile  tnele. 

Trebue  apoi  să  remarc  faptul  că  M.  episcop  de  An- 
goulâme  avizează,  în  scrisoarea  sa,  că  numai  doi  episcopi 
au  citit  cea  mai  mare  parte  din  al  optulea  volum  al  meu 
care  a  fost  condamnat. 

Doi  episcopi  din  zece !  şi  doi  episcopi  cari  nici  n’au 
citit  in  întregime  volumul  pe  care  l-au  condamnat ! 

Ceilalţi  opt  au  judecat  pe  baza  raportului  ce-a  fost 
făcut  asupra  acestui  volum. 

Dacă  raportorul  a  înşelat  pe  aceşti  opt  episcopi,  ur¬ 
mează  de  sigur  că  ei  au  judecat  în  necunoştinţă  de  cauză- 
I-a  înşelat  raportorul?  Se  va  judeca  după  acest  răs¬ 
puns  pe  care  l-am  publicat  îndată  ce-au  fost  publicate  ac¬ 
tele  conciliabulului: 


RAPORTUL 

Teologilor  însărcinaţi  cu  examinarea  celui  de-al  optulea 
volum  al  Istoriei  Bisericii  Franţei,  de  abatele  Guettee. 

Acest  titlu  nu  e  exact.  Raportul  nu  e  opera  comună 
a  mai  multor  teologi,  ci  a  unei  singure  persoane  care  se 
trădează  odată  cu  începutul  operei  sale  zicând,  cum  se  va 
vedea  mai  jos:  „Iată  mai  multe  pasagii  cari  mi  s'au  părut". 

Cine  era  autorul  raportului?  Mi-au  fost  numiţi  doi: 
Gilet,  confidentul  M.  Pallu  şi  Gauthier.  Cei  doi  erau  egali 
ca  valoare. 

Să  ascultăm  pe  raportor: 

„Un  decret  al  Congregaţiei  Indexului,  cu  data  de  22 
Ian.  1852,  a  condamnat  Istoria  Bisericii  Franţei  de  dl  abate 
Guettee. 

„Autorul  n’a  voit  pur  şi  simplu  să  se  supună  acestei 
condamnări:  el  voia  ca  Indexul  să-i  facă  cunoscut  ceeace 
a  găsit  demn  de  censurat  în  cartea  pe  care  o  condamnase. 
A  vrut  chiar  să  continue  publicarea  Istorici  sale  şi  a  dat 
la  lumină  volumul  al  optulea  din  această  lucrare. 

Cu  ce  drept  raportorul  conciliului  dela  Rochelle  voia 
să  mă  oblige  să  mă  supun  pur  şi  simplu  unei  condamnări 
a  Indexului  ?  După  dreptul  bisericesc,  congregaţiile  romane 
n"au  la  noi  nici  o  autoritate  legală ;  ori,  autorul  Istoriei  Bi¬ 
sericii  Franţei  e  francez;  prin  urmare  nu  e  întru  nimic 
obligat  să  recunoască  autoritatea  congregaţiilor  romane. 
Nesupunându-se,  el  uzează  de  un  drept  legitim  pe  care 
n’a  putut  să  i-I  ia  raportorul  conciliului  dela  Rochelle. 

A  cere  o  supunere  pentru  o  decizie  a  Congregaţiei 
Indexului,  înseamnă  a  nu  recunoaşte  însăşi  natura  acestei 
decizii. 

Dacă  raportorul  ar  fi  citit,  nu  zic  pe  canoniştii  gali- 
cani,  ci  corespondenţa  a  doi  ultramontani :  Fenelon  şi  car¬ 
dinalul  Gabrieli,  ar  fi  ştiut  că  poţi  fi  pus  la  Index  pentru 
orice  alt  lucru  afară  de  o  eroare ;  de  pildă,  pentru  un  defect 
de  formă  într’o  polemică  susţinută  pentru  apărarea  ade¬ 
vărului;  pentru  ceva  ne  la  locul  său,  în  publicaţie. 

Dacă  am  fost  pus  la  Index  pentru  unul  dia  aceste 
considerente  sau  alte  o  mie  de  aceeaş  natură,  ce  supunere 
aveam  de  făcut? 

Când  însăşi  Congregaţia  Indexului  ar  fi  avut  în  Franţa 
aceeaş  autoritale  ca  în  statele  romane,  eu  n'aş  fi  avut  de 
făcut  altceva  în  acest  caz,  decât  să  modific  ce  mi-ar  fi  fost 
semnalat  ca  greşit,  n’aş  fi  făcut  act  de  supunere  aşa  cum 
aşteaptă  raportorul  conciliului  deîa  Rochelle. 

Dac’ar  fi  fost  de  bună  credinţă  ar  fi  trebuit  să  declare 
că  am  făcut  pe  lângă  Index  cele  mai  respectuoase  demer¬ 
suri  de  vreme  ce  a  avut  sub  ochi,  în  fruntea  celui  de- al 
optelea  volum,  scrisorile  mele  către  această  Congregaţie. 

Pentruce  nu  mi-aş  fi  continuat  istoria  ?  Decretul  Inde¬ 
xului,  dacă  ar  fi  avut  în  Franţa  valoarea  pe  care  no  are 
se  atingea  de  volumele  ce  nu  existau? 

Dl  raportor  lasă  să  se’nţeleagă  scopul  ce  şi-au  propus 
amicii  săi  făcând  să  se  pună  la  Index  Istoria  Bisericii  Franţei. 
Ar  fi  vrut  să  prezinte  această  publicaţie  prea  puţin  bine¬ 
voitoare  prejudecăţilor  ultramontane.  Această  dulce  spe¬ 
ranţă  le-a  fost  înşelată  prin  apariţia  celui  de-ai  optelea 
volum  şi-a  următoarelor:  inde  irae. 

In  volumul  al  optelea,  dl  Gueţtee  începe  prin  a  face 
istoricul  condamnării  cărţii  sale,  apoi  încearcă  să  răspundă 
observaţiunilor  ce  i-au  fost  comunicate  de  episcopul  die¬ 
cezei  sale  de  origină.  Răspunsurile  sunt  departe  de  a  fi 
mulţumitoare  şi  în  special  nu  se  justifică  nici  decum  în  pa¬ 
ginile  X,  XV  şi  pag.  XXIII,  XXXIII. 

Mi  se  pare  că  dl  raportor  e  bine  instruit  asupra  ob¬ 
servaţilor  ce-au  fost  combătute  Ia  începutul  volumului  al 
optelea  din  Istoria  Bisericii  Franţei-  Am  avut  atâta  delica¬ 
teţă  să  nu  indic  sursa  de  unde  provin,  fiindcăgele  au  fost 
judecate  cu  o  extremă  slăbiciune  de  cei  mai  instruiţi  oa¬ 
meni,  de  cei  mai  savanţi  teologi,  dl  Pallu-Duparc,  episcop 
de  Blois  şi  vechiu  superior  al  seminarului  dela  Rochelle, 

o  fi  dat  desluşiri  dlui  raportor  ?  Fiindcă  nu  putem  să  credem 
că  sa  transformat  în  teologul  unui  conciliu  la  care  nici  n’a 
asistat.  E  adevărat  că  se  bucura  de  multe  prietinii.  Ne  place 
să  credem  că  un  indiscret  l-a  dat  raportorului  conciliului 
dela  Rocbelle  drept  autor  al  observaţiilor.  E  liber  dl  ra¬ 
portor  să  spună  că  răspunsurile  noastre  n’au  fost  satisfă¬ 
cătoare .  Ele  n'au  fost  date  fără  îndoială  pentru  autorul  ob¬ 
servaţiilor  şi  pentru  dl  raportor,  ci  noi  cunoaştem  oameni 
foarte  capabili  pe  cari  i-a  convins  complect. 

„După  această  discuţie  preliminară,  autorul  dă  o  pri¬ 
vire  generală  asupra  perioadei  moderne,  şi  acest  discurs 
istoric  cuprinde  în  miniatură  toate  greşelile  cărţii. 

« Privirea  generală  e  urmată  de  Istoria  Bisericii  Franţei, 
dela  anul  1450  până  la  1560,  şi,  în  această  continuare  a 
Istoriei  sale,  autorul  are  aceleaşi  greşeli  cari  au  fost  sem¬ 
nalate  în  primele  şapte  volume,  lată  aici  câteva  din  prin¬ 
cipalele  pasagii  ce  mi-au  părut  demne  de  dofană. 

Dl  raportor  presupune,  că  greşelile  din  Istoria  Bisericii 
Franţei  sunt  un  lucru  câştigat  şi  de  netăgăduit  Ii  voiu  spune 
să  aibă  în  vedere  că  n'avea  dreptul  să  expună  acest  prin¬ 
cipiu  fără  a-1  dovedi.  El  mă  va  trimite  fără  îndoială  la  ob¬ 
servaţiile  M.  Pallu-Duparc ;  dar  îi  voiu  spune:  Că  aceste 
observaţii,  în  număr  foarte  mic,  aproape  toatenu  vorbesc 
de  altceva  decât  despre  unele  păreri  istorice  asupra  că¬ 
rora  libertatea  opiniei  trebue  respectată;  că  ele  dovedesc 
că  autorul  lor  e  de  o  complectă  neştiinţă  în  materie  de 
istorie  bisericească.  Am  pretenţia  de  a  fi  dovedit  aceasta1 
şi  mă  ofer  a  o  demonstra  ori  când.  Dl  raportor  şi-a  spri¬ 
jinit  aşa  dar  pe  o  bază  foarte  slabă  părerea  rea  ce  do¬ 
vedeşte  că  are  faţă  de  lucrarea  mea. 

Trebue  să  mă  desvinovăţesc  de  mustrarea  ce-mi  adre¬ 
sează  raportorul  de  a  fi  avut  prea  puţină  atenţie  faţă  de 
observaţiile  episcopului  din  dieceza  mea  de  origine.  M. 
episcop  de  Angouleme  a  insistat  mult  în  scrisoarea  sa 
asupra  acestui  punct:  însuş  conciliul,  în  decretul  său,  spune 
lămurit  că  n  am  ţinut  nici  o  socoteală  de  avertismentele 
ce  mi- ar  fi  dat  din  mila  sa  M.  Pallu-Duparc. 

■  A  se  vedea  răspunsul  meu  observaţiilor  în  capul  volumului  al  op¬ 
tulea  din  Istoria  Bisericii  Franţei. 

Ceeace  am  relatat  în  amintirile  mele  va  fi  probat  că 
m’am  umilit  prea  mult  înaintea  dlui  Pallu. 

Iată  urmarea  raportului: 

„I.  Asupra  pontifilor  suverani.  —  Dl  Guettee  susţine 
că  pontifii  suverani  au  abuzat  de  drepturile  lor ;  că  au  avut 
pretenţii  absolutiste ;  că  se  sileau  să  concentreze  în  mâ- 
nile  lor  toată  puterea  bisericească.  Iată  câtexa  pasagii  din 
volumul  al  optelea:  * 

„Regalitatea  îşi  avea  partizanii  săi,  papalitatea  pe*ai 
ei.  Dedesubtul  unora  şi  altora  se  ridicau  catolicii  inteligenţi, 
cari  se  duceau  până  la  rădăcina  răului  şi  cercau  restabi¬ 
lirea  vechiului  drept  ca  unicul  mijloc  de-a  readuce  pacea 
în  Biserică.  Ei  nu  se  făceau  partizani  exclusivi  nici  ai  pre¬ 
tenţiilor  papalităţii,  care-şi  exagera  drepturile,  nici  ai  pre¬ 
tenţiilor  regalităţii,  care  nu  tindea  decât  să  materializeze 
Biserica"  (Privire  generală,  p.  6). 

„Nu  se  tăgăduia  autorităţii  competente  dreptul  de  a 
schimba  legea  alegerilor  (în  concordatul  lui  Leon  X  şi 
Francisc  I),  dar  se  întreba  care  era  acea  autoritate  compe¬ 
tentă »  (p.  148). 

„Ştiinţa  canonică  . . .  era  . .  violată  în  chiar  esenţa  ei 
prin  acte  legislative,  în  cari  papii  dădeau  ca  drepturi  ina¬ 
lienabile  ale  Scaunului  lor  prerogative  cu  cari  au  fost  inve¬ 
stiţi  numai  graţie  împrejurărilor"  (Privire  generală  p.  2,  8]. 

„Clement  VII. . .  se  temea  să  vadă  tratându-se  această 
gravă  chestiune  luată  în  cercetare  şi  rezolvată  în  mod  aşa 
de  sincer  la  Constanţa,  încunjurată  de  lumini  noi,  înaintea 
cărora  ar  fi  dispărut  fără  ’ndoială  toate  pretenţiile  curţii 
dela  Roma «  [Priv.  gen.  p.  239). 

„Tot  în  aceeaşi  epocă,  conciliile  dela  Bâte  şi  Constanţa 
manifestau,  în  cler,  o  vie  opoziţie  contra  pretenţiilor  absolu¬ 
tiste  ale  curţii  dela  Roma"  [Priv.  gen.  p.  7). 

„Doctrina  evului  mediu  asupra  absolutismului  papal 
nu  e  decât  o  doctrină  dictată  de  împrejurări. 

„Singură  Biserica  e  infailibilă  şi  nu  cutare  demnitar 
bisericesc,  oricare  i-ar  fi  poziţia  sa. 

„  Orice  creştin  trebue  să  protesteze  împotriva  unui  sistem 
care  tinde  să  dea  o  greutate,  în  privinţa  autorităţii,  princi¬ 
piilor  contrarii  celor  emise  de  Evanghelie. 

„Nu  trebue  coborâtă  Biserica  la  o  formă  oarecare  de 
guvernare  temporală".  [Priv.  gen.  p.  27). 

Relativ  la  epoca  Carolingiană.  „Papii  voiau,  de  atunci 
să  concentreze  toată  puterea  bisericească “  {Priv.  gen.  p.  5). 

„In  evul  mediu,  când,  papalitatea  a  reuşit  să  concen¬ 
treze  în  ea  toată  puterea,  a  atacat  alegerile"  [p.  138). 

Aş  fi  fost  foarte  curios  să  cunosc  expresiile  cu  can 
califică  dl  raportor  aceste  propoziţii.  El  se  mulţumeşte  să 
le  citeze  pentru  a  dovedi  că  eu  pretind:  că  suveranii  pon¬ 
tifi  au  abuzat  de  drepturile  lor ;  că  au  avut  pretenţii  de  ab¬ 
solutism  ;  că  se  străduiau  să  concentreze  în  manile  lor  toată 
puterea  bisericească. 

Dacă  dl  raportor  s’ar  fi  străduit  să  transcrie  exact 
părerea  mea  asupra  punctului  cu  pricina,  ar  fi  trebuit  să 
remarce:  1.  că  fac  în  mai  multe  părţi  ale  lucrării  o  di¬ 
stincţie  foarte  importantă  între  drepturile  Sfântului  Scaun, 
recunoscute  de  toţi  catolicii  şi  unele  prerogative  cari  în 
general  n'au  fost  privite  niciodată  ca  drepturi,  de  Bise¬ 
rici  şi  pe  cari  teologii  şi  în  special  episcopii  francezi  nu 
le-  au  admis  ca  atare ;  2.  ar  fi  trebuit  să  adauge  că,  în  pro¬ 
poziţiile  ce  le-a  citat  în  faţa  conciliului,  el  nu  vorbeşte  decât 
de  aceste  prerogative  din  urmă.  Vorbind  în  general,  cum 
a  făcut- o,  dl  raportor  al  conciliului  dela  Rochelle  şi-a  în¬ 
cărcat  conştiinţa  cu  o  calomnie  şi  a  furnizat  Părinţilor  con¬ 
ciliului  o  eroare  ca  bază  a  judecăţii  lor. 

Papii  în  evul  mediu  n’au  pretins  să  fie  stăpânii  abso¬ 
luţi  ai  Bisericii  în  cele  spirituale  şi  în  cele  lumeşti  ?  N’au 
cerut  ca  de  drept  o.acţiune  directă  asupra  Bisericilor  parti¬ 
culare,  acţiune  de  care  nu  sau  bucurat  în  secolele  prece¬ 
dente  ?  N’au  pretins  oare  a  fi  deasupra  canoanelor,  va  se 
zică  a  legilor?  Aceste  fapte  sunt  de  netăgăduit.  Numai 
ultramontanii  privesc  ca  drepturi  ceeace  galicanii  privesc 
ca  pretenţii  exagerate. 

Subt  acest  raport  eu  sunt  cu  ultimii. 

Urmează  că  trebue  să  fiu  pus  printre  duşmanii  Sfân¬ 
tului  Scaun? 

Nu;  rezultă  numai  că  nu  sunt  ultramontan. 

Dacă  raportorul  ar  fi  fost  om  de  bună  credinţă,  ar  fi 
trebuit  să  apropie  propoziţiile  pe  cari  le  acuză,  de  nume¬ 
roasele  pagini  scrise  de  mine  în  favoarea  papilor  şi  tocmai 

a  acelora  ce  sau  folosit  mai  mult  de  prerogativele  nepri¬ 
vite  de  mine  ca  drepturi. 

Benedict  XIV  (Const.  sollicit.)  a  prescris  să  se  com¬ 
pare  textele  unui  autor,  pentru  a  cunoaşte  exact  părerea 
sa  şi  a  fi  aplicat  pentru  o  interpretare  miloasă. 

Dl  raportor  al  conciliului  dela  Rochelle  face  tocmai 
contrariul  celor  recomandate  de  Benedict  XIV ;  el  izolează 
textele  şi  Ie  dă  cea  mai  proastă  tălmăcire  cu  putinţă.  Cu 
toate  acestea  Conciliul  şi-a  sprijinit  acuzaţiile  pe  texte  sin¬ 
guratice  şi  rău  interpretate. 

(Va  urma]  Itie  Beleuţâ. 


MIŞCAREA  LITERARA. 


Literatura  mai  nouă  asupra  Vechiului  Testament  în  Grecia. 

1.  O  palaistinos  IoydaYsmos  epi  I.  H.  1918.  (Iuda¬ 
ismul  palestinean  sub  I.  Hr.)  de  P.  I.  Bratiotis,  prof.  la  Univer¬ 
sitatea  din  Atena.  Un  studiu  asupra  Iudaismului  din  zilele 
Mântuitorului,  bazat  pe  autori  clasici  ca  Heinrici  şi  E. 
Schiirer.  Acest  studiu  constitue  o  însemnată  contribuţie 
nu  numai  la  istoria  biblică  ci  şi  la  arheologia  Bibliei  şi 
întru  câtva  la  lămurirea  textului  Noului  Testament. 

2.  Ebreion  paidon  agoge  (Educaţia  copiilor  la  Evrei] 
de  P.  I.  Bratiotis,  Atena  1920.  In  această  lucrare  autorul 
studiază  prin  prizma  arheologiei  şi  a  istoriei,  educaţia  co¬ 
piilor  la  vechii  Evrei.  Vechiul  Testament  constitue  pentru 
autor  izvor  principal  pentru  a  trata  chestiuni  importante, 
ca:  însemnătatea  pedagogiei  la  Evrei,  Principiile  peda¬ 
gogice  ale  vechiului  Testament,  educaţia  femeii,  despre 
şcoli  şi  alte  instituţii  pentru  formarea  tineretului. 

3.  Ioannes  o  Baptistes  os  profetes  (Ioan  Botezătorul 
ca  profet],  de  P.  Bratiotis,  Atena  1921.  Prin  această  mo¬ 
nografie  voeşte  să  se  arete  activitatea  profetului  ce  for¬ 
mează  puntea  de  trecere  între  Vechiul  şi  Noul  Testament. 
Se  examinează  în  această  legătură  chestiuni  de  importanţă 
capitală  pentru  înţelesul  Noului  Testament,  Astfel  se  vor¬ 
beşte  despre  împărăţia  Iui  Dumnezeu,  despre  pocăinţă  ş.  a. 
E  o  lucrare  serioasă  şi  foarte  interesant  expusă. 

4.  E  gyne  en  to  biblo  (Femeia  în  Biblie]  de  L  Bra¬ 
tiotis  (1 922] .  Aici  se  ocupă  de  locul  femeii  în  Biblie,  de 
femeia  ideală  şi  schiţează  pe  cele  mai  distinse  personalităţi 

femenine  din  Sf.  Scriptură,  dovedind  astfel  influinţa  bine¬ 
făcătoare  a  religiei  biblice  asupra  femeii. 

5.  O  Ap.  Paylos  kai  e  metaErasis  ton  O’.  [Apostolul 
Pavel  şi  traducerea  Septuagintei),  de  P.  Bratiotis  [1925], 
e  o  însemnată  contribuţie  la  istoria  textelor  Vechiului  Te¬ 
stament.  Profesorul  Bratiotis  este  după  cât  ştim  întâiul  la 
Greci,  care  într’o  lucrare  specială  arată  influinţa  Septua- 
gintei  şi' în  general  a  Vechiului  Testament  grecesc,  asupra 
apostolului  şi  scriitorului  Pavel.. 

Din  domeniul  aceloraşi  preocupări  sunt  studiile  sep- 
tuagintologice  :  a)  Ai  peri  tous  O’  spudai  dia  meson  ton  aionon 
[Studiile  privitor  ia  Septuaginta  în  decursul  timpului],  Atena 
1926;  b)  E  glosa  ton  O'  [Limba  Septuagintei],  1927.  In  cea 
dintâi  se  face  o  excursie  în  istoria  literaturii  Septuagintei, 
în  lucrarea  a  doua  se  ocupă  amănunţit  de  litnba  şi  textul 
Septuagintei. 

6  Oi  Filistaioi  kai  o  Aigaiokretikos  politismos  en 
Palaistine  [Filisteii  şi  cultura  Egeo-cretană  în  Palestina], 
de  P.  Bratiotis  [1926],  Cartea  se  împarte  dela  sine  în  două 
părţi  aproape  egale.  In  partea  dintâi  autorul  tratează  în 
mod  general  chestiuni  cari  privesc  numirea,  descedenţa, 
patria  şi  istoria  Filisteilor;  partea  din  urmă  examinează 
cultura  acelui  popor,  vorbind  despre  limba  Filisteilor,  religie, 
viaţa  socială  şi  artele  frumoase.  Icoanele  ilustrează  mult 
cele  spuse. 

7.  Ai  odăi  ton  Anabathmon  (Cântările  treptelor],  de 
P.  Bratiotis  [1928],  e  o  introducere  cu  comentar  la  psalmii 
numiţi  ai  treptelor. 

8.  Eisagoge  eis  ton  ieron  Psaltera  (Introducere  în 
Sf.  Psaltire),  de  K.  Kallinikos,  Alexandria  [1928].  Profe¬ 
sorul  Kallimikos  din  Alexandria,  este  o  personalitate  cu 
reputaţie  binestabilită.  Catehismul  său  din  1925  s’a  tradus 
şi  publicat  în  London  şi  Leipzig.  In  englezeşte  sub  titlul; 
The  Greek  Orthodox  Catehism,  a  Manual  of  Introduction 
on  Faith,  Morals  and  Worschip,  London  1926;  iar  în  nem¬ 
ţeşte  poartă  numele;  Griechisch-Orthodoxer  Kathehismus, 
ein  Kompendium  des  Glaubens,  Sitten  und  Kultlehre; 
Leipzig  1928. 

Asupra  Psalmilor,  nu  avem  în  biserica  noastră  un 
studiu  scris  cu  mai  multă  competinţă  şi  siguranţă  decât 
publicaţia  de  faţă.  Intr’un  volum  de*  peste  200  pagini,  de-o 
execuţie  tehnică  exemplară,  autorul  tratează  în  mod  foarte 
detailat  şi  cu  toate  aparatele  ştiinţifice  pe  cari  erudiţia 
contimporană  le  pune  la  dispoziţie,  chestiuni  de  introducere 
în  Psaltire.  îşi  împarte  lucrarea  în  patru  părţi  principale, 
fiecare  parte  în  patru  capitole  şi  fiecare  capitol  în  alte 
patru  subdiviziuni.  Tratează  despre  : 

I.  Formarea  Psaltirei :  numirea,  locul  şi  împărţirea  Psal- 
tirei,  inscripţiile  Psalmilor,  Psalmistul  David  şi  critica  de- 
structivâ ; 

II.  Limba  Psaltirei:  text  şi  traducere,  paralelă  între 
Psaltirea  greacă  şi  ebraică,  poezia  psalmilor; 

III.  Teologia  Psaltirei:  psalmii  despre  Dumnezeu  şi 
lume,  despre  om  şi  problemele  vieţii,  psalmii  despre  Mesia 
şi  mântuire; 

IV.  Uzul  Psaltirei  :  Psaltirea  în  sinagogă,  în  biserică 
şi  istorie. 

Studiul  merită  toată  recomandarea,  cetindu-1  vom  cu¬ 
noaşte  şi  vom  iubi  mai  mult  Vechiul  Testament. 

N.  Neaga. 

CRONICĂ. 


Paştile  se  vor  serba  m  31  Martie.  Pe  urma  unor 
agitaţii  cari  s’au  produs  mai  ales  în  Basarabia  şi  Moldova 
de  miază-noapte  în  jurul  datei  la  care  —  după  hotărârea 
sf.  Sinod  —  aveau  să  fie  sărbătorite  anul  acesta  sf.  Paşti 
—  suprema  autoritate  canonică  a  Bisericii  noastre  s’a  văzut 
nevoită  să-şi  rostească  cuvântul  din  nou  în  chestiunea 
pascală. 

Convocat  în  sesiune  extraordinară,  sf.  Sinod,  în  şedinţa 
din  24  Ianuarie  a.  c.  a  hotărât: 

1.  Menţinerea  datei  Sf.  Paşti  pe  ziua  de  31  Martie 
cum  s’a  precizat  în  toate  calendarele  tipărite,  mai  ales  că 
anii  viitori  nu  se  mai  ivesc  greutăţile  de  calcul  din  anul 
acesta  şi  totul  intră  în  normal.  Data  aceasta  este  în  de¬ 
plină  conformitate  şi  cu  ştiinţa  astronomică  şi  cu  dispo¬ 
ziţiile  canonice  ale  Sinodului  Nicean. 

2.  Sf.  Sinod  dă  o  enciclică  explicativă  către  popor 
îndemnând  pe  toţi  fiii  de  ordine  şi  pricepere  a  sfătui  şi  pe 
cei  seduşi  a  nu  se  lăsa  căzuţi  tn  mrejele  agitatorilor  peri¬ 
culoşi  pentru  ţară  şi  aşezămintele  ei. 

3.  înaltul  guvern  este  rugat  a  dispune  ca  toate  auto¬ 
rităţile  civile  şi  militare  să  stăruie  pentru  respectarea  or- 
dinei  lega'e  şi  a  da  ordin  să  se  aducă  la  cunoştinţa  agita¬ 
torilor.  că  libertăţile  cetăţeneşti  nu  se  pot  exercita  în  scopul 
de  a  ataca  autoritatea  instituţiilor  de  stat  şi  a  răsvrăti  po¬ 
porul  pe  asemenea  chestiuni  fără  aspre  sancţiuni  cari  şi 
trebuesc  aplicate,  căci  ţara  are  nevoie  de  ordine  şi  linişte. 

Clericii  —  mari  şi  mici,  —  deopotrivă  —  cari  nu  se 
vor  supune  întru  totul  hotărârii  Sf.  Sinod,  vor  fi  aspru  pe¬ 
depsiţi. 

3* 

Problema  a  fost  discutată  în  presă  pe  larg,  inutil  de 
pe  larg.  In  felul  acesta  sau  sporit  agitaţiile. 

In  Sf.  Sinod  desbaterile  au  fost  destul  de  agitate ;  ho¬ 
tărârea  însă  s’a  adus  cu  unanimitate. 

* 

In  Prusia  —  ca  Ia  noi.  Şi  în  Prusia  se  agită  ideia 
unui  concordat  cu  Vaticanul.  Fireşte,  iniţiativa  este  a  curiei 
papale.  Fiindcă  dintr’un  concordat  nu  poate  câştiga  decât 
catolicismul.  Pretutindeni  şi  totdeauna.  înţelegând  acest 
adevăr,  presa  prusacă  —  afară  de  cea  catolică  —  este 
vădit  anticoncoriatarâ. 

„Vossische  Zeitung"  [21,  XI.  1928)  se  plânge  că  tra¬ 
tativele  se  duc  în  taină.  Şi  asta  e  rău,  pentrucă  Landtag-ul 
nu  poate  decât  primi  sau  respinge  în  bloc  concordatul. 

„Kolnische  Zeitung"  [24.  XI.  1928)  cere  respingerea 
concordatului,  pentrucă  e  inutil.  Dacă  catolicii  se  simt  le¬ 
zaţi  în  drepturile  lor  constituţionale,  pot  cere  revendicări 
legale  —  fără  concordat.  Iar  să  se  încheie  —  ca  în 
Bavaria  —  un  concordat  anticonstituţional  —  asta  i  cu  ne¬ 
putinţă. 

Alte  gazete  sunt  şi  mai  categorice  în  atitudinea  lor 
faţă  de  concordat.  Şi  asta  se  petrece  în  Germania  cu  peste 
20  de  milioane  de  catolici! 

Oare  n'ar  fi  cazul  să  învăţăm  ceva  din  această  ati¬ 
tudine  şi,  ca  încheiere  firească,  să  lăsăm  mortul  la  groapă  ? 

*  Neculce. 

s  Dărâmarea  catedralelor  ortodoxe-ruseşti  din  ţările 
baltice.  In  ţările  baltice  se  fură  clădirile  bisericeşti.  înce¬ 
putul  l  a  făcut  Polonia,  răpind  catedrala  rusească.  Acest 
rapt  s'a  întâmplat  imediat  după  răsboiu,  aşa  că  Apusul  nici 
n’a  prea  observat.  Polonia  nu  putea  suferi  o  catedrală  „ru¬ 
sească"  în  capitală.  Celelalte  ţări  au  urmat  acest  exemplu. 
In  Lituania  frumoasa  catedrală  rusească  din  Kowno  a  fost 
predată  bisericii  romano  catolice.  In  afară  de  aceasta  a 
fost  dărâmată  o  frumoasă  capelă  în  orăşelul  Borki,  unde 
ţarul  Alexandru  III  a  scăpat  citav  dintr'un  odios  atentat  de 
cale  ferată.  Acelaş  lucru  s’a  întâmplat  cu  toate  capelele 
„Borki"  din  Letonia  şi  Estonia 

Situaţia  catedralelor  ruseşti  devine  tot  mai  îngrijoră¬ 
toare  în  aceste  trei  ţărişoare.  S’a  pornit  în  aceste  state  o 
mişcare  sălbatică.  Auziţi  şi  vă  miraţi  oameni  buni :  In  toate 
trei  ţările  vorbeşte  lumea  întărâtată,  că  trebuesc  dărâmate 
catedralele  ruseşti  din  capitale. 

Să  începem  cu  Kowno.  In  acest  orăşel  cu  tendinţe 
spre  desvoltare  şi  nu  prea  bogat  în  frumseţi  arhitectonice, 

se  află,  în  Piaţa  gării,  o  catedrală  rusească.  Ea  formează 
podoaba  oraşului.  Nu  împiedecă  nici  decât  circulaţia.  Opt 
trăsuri  una  lââgâ  alta  pot  trece  în  jurul  bisericii.  Ba  mai 
mult,  daca  s’ar  dărâma  catedrala,  pentru  regularea  circula¬ 
ţiei  moderne,  ar  trebui  construită  la  mijloc  o  clădire,  sau 
o  „insulă  de  circulaţie"  ca  pe  străzile  Berlinului.  Dar  de 
fapt  nici  un  locuitor  din  Kowno  nu  pretinde  dărâmarea  ca¬ 
tedralei  din  cauza  circulaţiei  Ci  motivul  este  pur  şi  simplu 
următorul:  „Să  dispară  orice  urmă  a  stăpânirii  ţariste". 
Chiar  şi  cadavrul  rusesc  trebue  batjocorit.  Cu  toate  că  bi¬ 
serica  se  află  deja  în  mânile  catolicilor  servind  ca  biserică 
militară  pentru  garnizoana  capitalei,  lumea  vrea  să  şteargă 
tot  ce  a  fost  cândva  rusesc.  Setea  de  răsbunare  nu  e  sa¬ 
tisfăcută  cu  ceeace  s’a  întâmplat  până  acum.  Nu  este  su¬ 
ficientă  nici  mizeria  bisericii  ruseşti  din  acea  ţară  şi  de  pre- 
tutindenea.  Oficiul  parohial  rusesc  din  Kowno  s’a  retras  în 
capela  din  cimitir.  In  coliba  portarului  dela  cimitir  locueşte 
Arhiepiscopul,  căruia  i  sa  răpit  biserica  şi  casa.  Bătrânul 
venerabil  le  îndură  toate  cu  resemnare.  El  consideră  ca  o 
datorie  creştinească  de  a  suferi  în  acest  timp  şi  spune 
zimbind:  „caşul  trebue  bine  stors  ca  să  se  poată  face 
brânză  bună  din  el“.  Insă  atitudinea  lui  de  suferinţă  cu  re¬ 
semnare  nu  este  înţeleasă  de  semenii  săi  „creştini".  Setea 
lor  de  răsbunare  încă  nu  este  stâmpărată.  Catedrala  trebue 
dărâmată. 

In  Riga  Ruşii  sunt  încă  în  posesia  catedralei  lor.  Dar 
palatul  mitropolitan  s'a  expropriat.  Mitropolitul  fără  nici  un 
protest  s’a  mutat  în  pivniţa  bisericii,  unde  aşteaptă  cu  cre¬ 
dinţă  tare  trezirea  conştiinţei  poporului,  care  strigă  încă : 
„să  se  dărâme  catedrala". 

In  Estonia,  aceeaşi  situaţie.  Biserica  rusească  din 
Reval  este  mai  puţin  frumoasă.  Ea  a  fost  un  mijloc  de  ru- 
sificare.  Poporul  simte  încă  rana  aplicată  conştiinţii  lui  na¬ 
ţionale.  Dar  în  Reval  nu  ar  fi  acesta  motivul  principal,  ci 
motivele  pentru  dărâmarea  catedralei  ar  fi  următoarele : 
„Clădirile  de  stat  trebuesc  mărite  şi  înfrumseţate.  Trebue 
mărit  castelul,  pentru  primirea  regelui  svedez,  care  la  anul 
ne  va  vizita  capitala"  etc. 

Ca  creştini  adevăraţi  trebue  să  împărtăşim  durerea 
bisericii-  sore,  care  în  Orient  azi  duce  o  luptă  pe  moarte, 
pe  viaţă.  Să  nădăjduim  că  încercările,  suferinţele  fraţilor 
ortodocşi  vor  deveni  un  isvor  de  putere  în  viitor. 

Dr,  N.  Terchila. 


38  REVISTA  TEOLOGICĂ 


Note  şi  informaţii. 

Sfinţii  catolici  se  sporesc  mereu  ..  Pe  lângă  „sfântul 
Blaşiu,  care  fereşte  de  durere  de  gât,  sfânta  Apolonia, 
care  fereşte  de  durere  de  dinţi,  -sf.  Rochus  —  de  ciumă, 
sf.  Ulrich  —  de  şoareci,  sf.  Florian  —  de  foc,  sf.  Urban  — 
patronul  podgorenilor,  sf.  Crispin  —  al  cismarilor,  sf.  Martin 
—  al  beţivilor,  sf.  Fiaker  —  al  birjarilor,  sf.  Teodot  —  al 
birtaşilor".  Pancratius,  Servatius  şi  Bonifacius  —  „sfinţii  cei 
de  gheaţă"  şi  lângă  mulţi  alţii  admişi  de  atunci  încoace,  — 
« tribunalul  diecezan »  din  Chartres  a  fost  constituit  « pentru 
promovarea  beatificării  generalului  Gaston  de  Sonis ,  . .  .pen- 
trucă  a  fost  un  tată  admirabil,  creştin  perfect,  model  de 
virtuţi »,  cu  alte  cuvinte  pentru  a- 1  trece  între  sfinţi  pe  acest 
general,  mort  la  1587.  Aşa  ne  spune  „Vestitorul"  dela 
Orade.  Alăturea  de  anul  1587  noi  punem  ziua  de  24 
August  1572,  vestita  noapte  a  sf.  Bartolomei,  cu  care  pare  a 
sta  în  legătură  creştineştile  virtuţi  ale  generalului.  Şi  atunci 
înţelegem  de  ce  sfinţii  catolici  au  lipsă  şi  de  un  general. 

* 

Dl  Mihnea,  în  Buletinul  Episcopiei  Huşilor,  pe  drep¬ 
tate  nu  se  împacă  cu  zăpăceala  gazetelor,  cari  scriu  „Mi¬ 
nisterul  artelor  şi  al  cultelor"  şi  pretinde  să  se  ştie  că 
„Ministerul  acesta  nu  poate  fi  decât  ministerul  cultelor  şi 
apoi  al  Artelor".  Ar  fi  bine,  ca  aceasta  să  se  audă  şi  acolo 
unde  se  întocmeşte  bugetul  ministerului.  După  bugete,  acest 
minister  este  mai  puţin  al  cultelor. 

* 

Gandhi,  sufletul  redeşteptării  Hinduşilor,  a  ţinut  stu¬ 
denţilor  indieni  deta  „National  College"  din  Ahmedabal  mai 
multe  prelegeri  asupra  „Predicei  de  pe  munte".  In  câteva 
zile  s'au  epuizat  toate  ediţiile  Testamentului  Nou,  tradus  în 
limba  lor.  Indienii  numesc  această  scriere:  „Cartea  în 
care  se  găseşte  totul".  Un  mahadjearat  (principe)  a  tipărit 
T.  N.  în  versuri ;  iar  ia  nunta  ficei  lui  a  împărţit  ca  dar 
nuntaşilor  „Predica  de  pe  munte".  Iar  în  Europa  oamenii 
fac  „teosofie"  buhistă. 

S’aude  şi  ia  cuconetul  timişorean,  cel  cu  congresele 
teosofice  ? 

* 

De  o  bucată  de  vreme  păr.  Popescu-Mălăeşti  calcă 
tot  cu  stângul 

La  întrebarea  dacă  pot  cânta  creştinii  Ia  slujba  dum- 
nezeească,  în  biserică,  răspunde  următoarele :  „Avem  arta 

muzicală;  să-i  dăm  atenţiunea  cuvenită,  —  avem  atâtea 
şcoli,  copii  cu  voci  frumoase,  trebuesc  pregătiţi,  învăţaţi  să 
cânte  în  cor,  în  biserică...;  avem  arta  ortoncă,  să-i  dăm 
desvoltarea  trebuitoare  avem  pictura,  avem  pompa  din 
afară;  —  să  păstrăm,  să  desvoltăm,  să  îmbunătăţim  ce 
avem”...  Foarte  frumos;  aprobăm.  Dar  după  toate  acestea 
Sf.  Sa  încheie:  „In  adunări  creştine,  în  orice  zi  din  săp¬ 
tămână  să  cânte  toţi  creştinii,  înâlţând  laude  şi  mulţumiri 
Domnului  spre  zidirea  fraţilor;  în  biserică  însă,  la  slujba 
dumnezeească,  când  se  săvârşeşte  jertfa  cea  fără  de  sânge, 
creştinul  să  asculte"... 

* 

Dl  profesor  Dr.  Muller-Hess  dela  facultatea  de  medi¬ 
cină  din  Bonn,  ca  medic-legist  spune:  „Din  170,000  de 
idioţi,  câţi  sunt  în  imperiul  german,  100,000  sunt  jertfele 
ale  beuturilor  ameţitoare,  iar  din  numărul  de  80,000  dege¬ 
neraţi,  60,000  se  datoresc  aceleiaşi  cauze.  Numărul  beţi¬ 
vilor  pătimaşi  în  Germania  se  urcă  la  400,000.  Prin  ace¬ 
ştia  sau  stricat  300,000  de  căsătorii  şi  s’au  nenorocit 
500,000  de  copii.  Nefericirea,  pe  care  o  împrăştie  ei  mai 
atinge  încă  pe  cel  puţin  de  5  ori  atâţia  inşi". 

* 

Dar  de  ce  să  mergem  în  Germania?  Iată  ce  spune 
„Lichter  der  Heimat",  de  unde  am  spicuit  şi  ştirea  de  mai 
sus:  Un  ţăran  sas  publică  în  „S.  D.  Tageblatt",  că  în  co¬ 
muna  sa  (Burgberg?),  din  suma  de  70,000  Lei  cât  a  intrat 
la  „consumul"  lor  săsesc  în  luna  Decemvrie  1926  suma 
de  56,000  Lei  au  intrat  pe  urma  beuturei  vândute;  iar  la 
onomastici  nu  numai  de  bărbaţi,  ci  chiar  şi  la  cele  de 
femei  se  încassează  De  beutură  câte  15,000  Lei,  —  asta 
în  o  singură  zi! 

Asta-i  la  cumpătaţii  Saşi.  Când  s'ar  face  statistici, 
credeţi,  că  noi  am  sta  mai  bine  ?  Şi  să  ne  imaginăm  şi 
nefericirea,  câtă  emanează  din  acest  rău ! 

* 

Catolicii  „români"  au  o  adorabilă  logică.  „Lumina  Cre¬ 
ştinului"  dela  Iaşi  în  numărul  său  pe  Ianuarie  cor.  publică: 
„Intenţiunea  generală  pe  Ianuarie,  aprobată  şi  binecuvân¬ 
tată  de  Părintele  Papa:  Ca  cuvintele  şi  îndemnurile  Vica¬ 
rului  lui  Isus  Hristos  pe  pământ  să  fie  primite  din  partea 
tuturor  cu  reverenţă  şi  supunere",  fiindcă  „Papa  este  loc¬ 
ţiitorul  lui  Hristos  pe  pământ;"  aceasta  a  fost  orânduit  de 
Mântuitorul  când  a  pus  pe  sfântul  Petru  şi  pe  urmaşii  săi 
să  ducă  pe  oameni  la  fericire:  Cine  vă  ascultă  pe  voi,  pe 
mine  mă  ascultă,  cine  vă  dispreţueşte  pe  voi,  pe  mine  mă 
dispreţueşte".  Am  vrea  să  ştim,  în  care  text  din  Noul  Te¬ 
stament  se  găseşte,  că  aceste  cuvinte  au  fost  rostite  numai 


40 


REVISTA  TEOLOGICĂ 


cătră  Petru  şi  urmaşii  lui  ?  Noi  ştim  că  ele  au  fost  rostite 
cătră  tofi  apostolii,  şi  nu  numai  lui  Petru  şi  urmaşilor  lui 
din  capitala  Imperiului  fost  roman! 

Cu  asemenea  logică,  hotărât  au  dreptatea  să  ocolească 
pe  Isus  şi  „Sf.  Părinte  Papa"  •—  „să  rânduiască  oastei  sale 
(ce  termin  potrivit!  Red.}  de  milioane  a  Apostolatului  ru¬ 
găciunii  să  ceară  dela  Preasfânta  Inimă  a  lui  Isus  prin 
jertfirea  muncilor  (!],  rugăciunilor  şi  suferinţelor  lor  (?} 
ca  toţi  să  asculte  ae  locţiitorul  său  pe  pământ  (!),  zicând 
fiecare  în  inima  sa:  Doamne  la  cine  vom  merge,  căci  tu 
ai  cuvintele  vieţii  veşnice!  (Cine?  „Părintele  Pa pa“,  Inima 
lui  Isus  sau  Apostolatul  rugăciunii  ?).  —  Sfinte  Humbertus, 
rău  i-ai  mai  zăpăcit  dela  1054  încoace ! 

* 

Bugetul  Ministerului  cultelor  a  apărut.  E!  sufere  de 
aceleaşi  metehne  ca  şi  anul  trecut,  cu  deosebirea  că  ne¬ 
dreptatea  ce  i  se  face  bisericei  noastre  şi  avantagiile  ce 
li  se  acordă  cu  o  surprinzătoare  munificenţă  celorlalte 
culte,  în  special  celui  unit,  sunt  mult  mai  mari  ca  anul 
trecut.  Se  vede  că  la  minister  s’a  făcut  un  sistem  în  ceeace 
priveşte  tratamentul  inegal  al  cultelor.  împotriva  acestui 
tratament  sf.  Sinod  şi  toate  organele  noastre  bisericeşti 
trebue  se  protesteze  energic.  Fiindcă  constituţia  ţârii  acordă 
tuturor  cultelor  o  „deopotrivă  libertate  şi  protecţiune“. 

De  altfel  problema  e  mult  prea  importantă  decât  s’o 
putem  da  gata  într’o  notiţă  fugară.  Vom  reveni  pe  larg 
asupra  ei  în  numărul  viitor  al  revistei  noastre. 

* 

Un  nou  far  de  lumină  creştină  s’a  aprins  în  capitala 
Ţării:  e  revista  „Fântâna  Darurilor"  condusă  de  entuziastul 
şi  luminatul  preot  Toma  Chiricuţă.  Lună  de  lună,  această 
revistă  împarte  îmbelşugat  rodurile  gândirii  şi  simţirii  cre¬ 
ştineşti  ale  numeroşilor  săi  colaboratori  —  preoţi  şi  mireni 
deopotrivă. 

Opera  misionară  iniţiată  de  câţiva  ani  şi  continuată 
entuziast,  fără  întrerupere  în  capitală  avea  nevoie  de  un 
organ  de  publicitate.  Astăzi  el  există:  nu  ne  îndoim  că 
primirea  ce  i  s’a  făcut  şi  i  se  va  face  o  să-şi  arete  roadele. 

Cuprinsul  variat  al  revistei  redactate  cu  iscusinţă  înţe¬ 
legătoare  va  înlesni  noului  organ  de  cultură  creştină  să 
pătrundă  în  familiile  intelectualilor  noştri,  unde  poate  mai 
mult  decât  în  ale  păturii  noastre  ţărăneşti  —  este  nevoe 
de  Duhul  lui  Hristos. 

Noului  organ  de  luptă  îi  trimitem  călduroase  urări  de 
izbândă,  iar  cetitorilor  noştri  un  tot  aşa  de  călduros  îndemn 
să  aboneze  „Fântâna  darurilor".  (Redacţia  şi  administraţia  : 
Bucureşti,  str.  Antim]. 

* 


